
הוועדה המיוחדת לצדק חלוקתי ולשוויון חברתי
12/06/2017

הכנסת העשרים
מושב שלישי
<פרוטוקול מס' 61>
מישיבת הוועדה המיוחדת לצדק חלוקתי ולשוויון חברתי
יום שני, י"ח בסיון התשע"ז (12 ביוני 2017), שעה 12:30
<סדר היום:>
<בחינת אי השוויון בזכויות נכים לפני ואחרי גיל פרישה.>
נכחו:

<חברי הוועדה:> 
מכלוף מיקי זוהר – היו"ר
חברי הכנסת:
אילן גילאון
<מוזמנים:> 
	ראש תחום בכיר אסטרטגיה, מועצה לאומית לכלכלה, משרד ראש הממשלה 
	–
	ניר בריל

	רפרנטית ביטוח לאומי, משרד האוצר 
	–
	יעל בנימין אגמון

	מרכז שכר וכ"א ותקציב בריאות, משרד הבריאות 
	–
	חיים הופרט 

	מנהלת אגף שיקום, משרד העבודה, הרווחה והשירותים החברתיים
	–
	ד"ר אילנה גלייטמן

	מרכזת בכירה פניות ציבור, המשרד לשוויון חברתי 
	–
	עירית גוטמן

	מנהלת אגף מחקר, המוסד לביטוח לאומי 
	–
	מרים שמלצר

	מנהלת אגף זקנה ושארים, המוסד לביטוח לאומי 
	–
	לבנה עזרא

	ממונה בכירה מינהל הגמלאות, המוסד לביטוח לאומי 
	–
	דבורה לילך בן ישעיהו

	מנהלת אגף חקיקה ותוכניות עבודה, המוסד לביטוח לאומי 
	–
	מיכל מי-טל בר אור

	המשנה ליועמ"ש, המוסד לביטוח לאומי 
	–
	רועי ישראל קרת

	יועץ מנכ"ל, המוסד לביטוח לאומי 
	–
	אלעד אליהו זכות

	מנהל בכיר, אגף פרישה וגמלאות, נציבות שירות המדינה 
	–
	ציון לוי

	מנכ"ל, המרכז לעיוור 
	–
	נתי ביאליסטוק כהן

	סמנכ"ל, המרכז לעיוור 
	–
	מירב גילי הירש

	 יושב-ראש, המרכז הישראלי ללימודי חירשות 
	–
	בועז אחד העם

	יושב-ראש, אהב"ה, ארגוני נכים 
	–
	אבנר עורקובי

	יושב-ראש, אנשי"ם, ארגון נכי שיתוק מוחין 
	–
	אברהם יוסף סלומה

	אנשי"ם, ארגון נכי שיתוק מוחין 
	–
	יצחק שמואלי


	יושב-ראש, מטה מאבק הנכים 
	–
	נעמי מרים מורביה

	חבר מועצה, הנהלת מטה מאבק הנכים 
	–
	שלומי מולכו

	מטה מאבק הנכים 
	–
	דוד מזרחי

	בקול, מנהל תחום חיים עצמאים 
	–
	רועי רוטמן

	חבר ועד מנהל ראש תחום המחקר, עמותת "נכה לא חצי בן אדם" 
	–
	אשר רוכברגר

	יושב-ראש ארגון נכי הפוליו, חבר בפורום ארגוני הנכים
	–
	דורון יהודה

	יושב-ראש, ארגון נכים למען נכים ותנו יד לחירש 
	–
	משה בר

	נציג, ארגון נכים למען נכים ותנו יד לחירש 
	–
	דן קדרון

	חבר הנהלה, תנועת אומ"ץ 
	–
	יעקב מאור

	פעיל, המשמר החברתי 
	–
	יוסי עמרם

	אדם פרטי, מנהיג רשת חברתית 
	–
	משה יצחק שורצברגר

	אזרח, עכו 
	–
	סעיד אגא סעיד 

	מוזמן/ת
	–
	אילן אציל

	מוזמן/ת
	–
	יונתן דקל

	שדלן/ית (עצמאי/ת) אינו/ה מייצג/ת לקוחות בדיון זה (לקוחות קבועים נוספים שנושא הדיון נוגע אליהם באופן ישיר: אהבה ארגון הנכים בישראל המיוחד, מטב)
	–
	יובל יפת


<מנהלת הוועדה:>
אריאלה אהרון
<רישום פרלמנטרי:>
טלי רם
<בחינת אי השוויון בזכויות נכים לפני ואחרי גיל פרישה>
<היו"ר מכלוף מיקי זוהר:>
שלום לכולם. אני מתכבד לפתוח ישיבה של הוועדה לצדק חלוקתי ולשוויון חברתי. נושא הדיון היום הוא בחינת אי השוויון בזכויות נכים לפני ואחרי גיל פרישה. הדיון היום נערך לאור נתונים שהובאו לפתחי, שמדברים על סוגיה מעניינת שבה אנחנו עדים למצב בו אנשים הופכים להיות נכים אחרי גיל הפרישה, ומעצם זה שהם הופכים להיות נכים אחרי גיל הפרישה הם לא זוכים למה שאדם זכאי לו מעצם היותו או הפיכתו לנכה, בהתאם למה שהמדינה מחויבת כלפי האוכלוסיות שנפגעות, מאינספור סיבות.
אגב, יכולה הנכות להיגרם עוד לפני כניסתו לגיל פרישה אבל לקרות בפועל רק אחרי צאתו לגיל פרישה, דבר שהוא מאוד מאוד לגיטימי שיקרה – אם זה בעניינים נפשיים ולפעמים גם פיזיים – ולכן הסוגיה שלפנינו, בעיני לפחות, מאוד מאוד מטרידה ולדעתי לא שוויונית כלפי הנכים, מה עוד שאנחנו יודעים שישנם גם הבדלים מסוימים בתנאי קצבאות הנכות והקשישים, שגם זה בימים אלה מה שנקרא בלב הסערה. אנחנו כרגע דנים בזה באינספור מקומות ומחכים סוף סוף לפתרון המיוחל שהוא העלאת קצבאות הנכים והקשישים. אגב אני מתעקש להגיד הנכים והקשישים כי אני לא חושב שצריך להעלות רק את קצבאות הנכים, אני בהחלט סבור שצריך להעלות גם את קצבאות הקשישים ולהביא אותם קודם כול בשלב ראשון מעל לקו העוני, וכמובן בפעימות קצרות ומהירות להביא אותם בקרוב לשכר המינימום. זה משהו שכבר אמרתי בעבר וגם אמשיך לומר אותו בעתיד, ועמדתי לא השתנתה אף פעם.

אז הדיון היום יהיה סביב הסוגיה באמת הבעייתית הזאת, למרות שאני חייב לציין שאנחנו מברכים את ראש הממשלה שהוא מכנס צוות עבודה בראשות זליכה כדי לבחון את הסוגיה הזאת.
<אילן גילאון (מרצ):>
בראשות שמחון, התבלבלת. יש ועדות כמו חול, רק אין מה לאכול. ועדת שמחון היא החשובה מבין הוועדות. 

<קריאות:>
- - - 

<אילן גילאון (מרצ):>
זה בסדר, זה אותו דבר. תקבל עוד ועדה בשבוע הבא.

<היו"ר מכלוף מיקי זוהר:>
אנחנו מאוד מעריכים את עבודתך האופוזיציונית, חבר הכנסת גילאון. 

<אילן גילאון (מרצ):>
עם ועדות לא הולכים למכולת. 

<היו"ר מכלוף מיקי זוהר:>
אנחנו יודעים שאתה צריך לעשות עבודה אופוזיציונית כדי להצדיק את מקומך בכנסת.
<אילן גילאון (מרצ):>
תקשיב טוב, אדוני היושב-ראש. אל לך, קודם כול תלמד את החומר ואחרי זה תראה מה ראש הממשלה עושה ותפסיק לבלבל את המוח ודבר על עניינים - -

<היו"ר מכלוף מיקי זוהר:>
ראשית, אדוני ידבר בזמנו כדי שאני לא אוציא אותו מהחדר.

<אילן גילאון (מרצ):>
- - איך הצבעת לגבי הקצבה, אולי תסביר לנו כאן איפה היית.

<היו"ר מכלוף מיקי זוהר:>
אנחנו לא מתייחסים להצעות חוק פופוליסטיות שאין להן שום תוכן.

<אילן גילאון (מרצ):>
אתה רוצה להוציא אותי?

<היו"ר מכלוף מיקי זוהר:>
לא. הצעת החוק שלך היא הצעת חוק פופוליסטית שאין לה שום תוכן, ידעת מראש שאין לה סיכוי לעבור כי עלותה 20 מיליארד שקל. 
<אילן גילאון (מרצ):>
כמה? 
<היו"ר מכלוף מיקי זוהר:>
רצית להרשים את הנכים.

<נעמי מורביה:>
50 - - -

<אילן גילאון (מרצ):>
אתה בן אדם קשקשן. תסלח לי, אתה פשוט מקשקש - -

<היו"ר מכלוף מיקי זוהר:>
רצית להרשים את הנכים.

<אילן גילאון (מרצ):>
- - בקומקום, אין לך מושג ירוק מה אתה מדבר - -

<היו"ר מכלוף מיקי זוהר:>
אוקיי.

<אילן גילאון (מרצ):>
- - וזה לא מפתיע אותי כי תמיד אתה מדבר, אתה הרי ראש הוועדה לצדק חלוקתי. בכלל יש צדק חוץ מצדק חלוקתי? איזה קשקושים אלה, אני מתפלא עליך, אתה חבר כנסת. אתה צריך ללמוד את החומר, לדעת שזליכה זה ועדה של כחלון - -

<היו"ר מכלוף מיקי זוהר:>
הצעת חוק להעלות את קצבאות - - -

<אילן גילאון (מרצ):>
- - ושמחון זו ועדה מתחרה. למה? כדי לדפוק את הנכים. 

<היו"ר מכלוף מיקי זוהר:>
הצעת חוק להעלות את קצבאות הנכים לשכר המינימום זו הייתה הצעת חוק ריאלית, חבר הכנסת אילן גילאון.

<אילן גילאון (מרצ):>
ריאלית לחלוטין, וכל המושחתים שלך יכולים לקנות עוד שבע צוללות. 

<היו"ר מכלוף מיקי זוהר:>
זה שאתה קורא לנו מושחתים זו זכותך - -

<אילן גילאון (מרצ):>
ריאלית לחלוטין. אדוני, בניגוד אליך, אני הרי לא אביא הצעה שאין לה מקורות מימון. קודם כול יהיו מקורות מימון, עוד לפני עסקת אינטל היו מקורות מימון. הכסף הזה היה שם, הצבענו עליו - -
<היו"ר מכלוף מיקי זוהר:>
הטענה שלי, שהצעת החוק שלך היא פופוליסטית, ריקה מתוכן, שהמטרה שלה הייתה לייצר ספין פוליטי לטובתך. 
<אילן גילאון (מרצ):>
- - אתה מדבר על 20 מיליארד? מה הקשקושים האלה.
<קריאות:>
- - -
<דוד מזרחי:>
אבא שלי נכה במדינת ישראל צריך לקבץ נדבות? אבא שלי נכה במדינת ישראל צריך לקבץ נדבות? האם אנחנו מדינה מוסרית? האם אנחנו מדינה יהודית? אבא שלי צריך לקבץ נדבות?

<היו"ר מכלוף מיקי זוהר:>
סליחה. אדוני, אני מבקש לשמור על כבוד הדיון. אני רוצה לומר לכם שבינתיים, מי שעשה פעולות אקטיביות, לא בהצעות חוק פופוליסטיות אלא פעולות אקטיביות בוועדת הכספים ועצר 13 מיליארד שקל עד שלא העלו את קצבאות הנכים זה אני, ולא באמצעות חקיקה לא ריאלית. 

<אילן גילאון (מרצ):>
העלו את קצבאות הנכים מהפעולות האקטיביות שלך? 

<היו"ר מכלוף מיקי זוהר:>
אני מציע לאדוני להמתין מספר ימים - -

<אילן גילאון (מרצ):>
אתה כמו ההוא שמקיים מין כמעט בכל יום – כמעט ביום ראשון, כמעט ביום שני - - -

<היו"ר מכלוף מיקי זוהר:>
- - לראות את מסקנות הוועדה, רק אחר כך שלא תשכח - למרות שאני יודע שאתה מחויב אופוזיציה - שלא תשכח לברך את העלאות הקצבה, שלא תבקש לברך עליהן. 
<אילן גילאון (מרצ):>
הנכים קיבלו את הקצבה הזאת שאתה מדבר עליה? אני שואל אותך, הפעולות האקטיביות שלך הניבו העלאה בקצבת הנכים?
<היו"ר מכלוף מיקי זוהר:>
חד-משמעית שכן.

<אילן גילאון (מרצ):>
הניבו קשקוש - -

<היו"ר מכלוף מיקי זוהר:>
עובדה שיש ועדה.

<אילן גילאון (מרצ):>
- - הניבו ועדות, לא הניבו שום דבר. אתם חבורה שמנסה לבנות על הכי מסכנים. אם הם היו עמונה - - -

<היו"ר מכלוף מיקי זוהר:>
אני לא מתחרה אתך - -

<אילן גילאון (מרצ):>
אל תתחרה אתי כי אין לך שום סיכוי. 

<היו"ר מכלוף מיקי זוהר:>
- - מי עושה יותר - - -

<אילן גילאון (מרצ):>
לא, אין לך סיכוי.

<היו"ר מכלוף מיקי זוהר:>
אני מאמין שסיכויי הרבה יותר גבוהים משלך להביא את התוצאה.

<אילן גילאון (מרצ):>
לא, התחלת בדיבור שטויות, אני באתי שקט לכאן לדבר על הנושא.

<היו"ר מכלוף מיקי זוהר:>
באת שקט לדבר על נושא אבל מאחוריך עומדות פעולות פופוליסטיות ריקות מתוכן. 

<אילן גילאון (מרצ):>
נתונים מופרכים, הודעות בדויות. 

<היו"ר מכלוף מיקי זוהר:>
- - זו העובדה, תתמודד איתה.

<אילן גילאון (מרצ):>
כמה אמרת? 20 מיליארד העלות? אתה יודע מה, בוא נסגור כמו בבלוק. אני רוצה 6.5 מיליארד, בוא תיתן לי אותם, אני מסדר את העניין. איך אני בשבילך? ל-5,300, בסדר? אתה מדבר על מה שאתה לא יודע.

<היו"ר מכלוף מיקי זוהר:>
אני מציע לאדוני לבדוק את הכמות של הנכים שיש היום במדינת ישראל.

<אילן גילאון (מרצ):>
יש לך מחשבון בטלפון?

<היו"ר מכלוף מיקי זוהר:>
אני יודע לעשות חשבון. מדובר ב-300,000.

<אילן גילאון (מרצ):>
תעשה. 230,000 כפול 12 חודשים.

<היו"ר מכלוף מיקי זוהר:>
קרוב ל-300,000 איש.

<נעמי מורביה:>
מדוב ב-238,000 איש. 

<היו"ר מכלוף מיקי זוהר:>
בסדר, מקובל עלי. בוא נעשה חשבון.

<אילן גילאון (מרצ):>
במקרה הגרוע  - - -

<היו"ר מכלוף מיקי זוהר:>
238,000 איש, כשאנחנו צריכים לדבר על 12 חודשים כמובן - -

<אילן גילאון (מרצ):>
7.5 מיליארד זה הצעה ריאלית?

<היו"ר מכלוף מיקי זוהר:>
- - אנחנו מדברים על שלושה מיליון - - -
<אילן גילאון (מרצ):>
7.5 מיליארד זה הצעה ריאלית? אני שואל אותך. אמרת 20 מיליארד לא ריאלי. מסכים אתך. 

<היו"ר מכלוף מיקי זוהר:>
נכון.

<אילן גילאון (מרצ):>
7.5 מיליארד, ריאלית? 

<היו"ר מכלוף מיקי זוהר:>
אוקיי, אז אני אומר - - -

<אילן גילאון (מרצ):>
7.5 מיליארד, ריאלית?

<היו"ר מכלוף מיקי זוהר:>
לא. 

<אילן גילאון (מרצ):>
אה, גם לא. בסדר.

<נעמי מורביה:>
אבל ההצעה של נאוה בוקר, היא גם מדברת על אותו סכום.

<היו"ר מכלוף מיקי זוהר:>
סכום ריאלי בשלב זה צריך לנוע בין ארבעה לחמישה מיליארד שקל.

<נעמי מורביה:>
אז של נאוה בוקר מדברת על 4.5 מיליארד שקל. 

<היו"ר מכלוף מיקי זוהר:>
וזה מה שאנחנו גם בונים, כי העלאת קצבת הנכים בשלב ראשון היא מידית – בתוספת של לפחות, בשלב ראשון, לשם אנחנו שואפים, של אלף שקלים ועוד פעימות קצרות ב-17'–18' - -
<אילן גילאון (מרצ):>
בינתיים אנחנו רואים ועדות, לא העלאות.

<היו"ר מכלוף מיקי זוהר:>
- - עד לכיוון 4,000 שקל. 

<נתי ביאליסטוק כהן:>
למה? למה 4,000? 

<אברהם סלומה:>
מתי זה ייכנס? מתי זה ייכנס?
<היו"ר מכלוף מיקי זוהר:>
חברים, אנחנו רוצים להגיד למה. שאלת למה לא שכר מינימום כרגע, בשלב זה לפחות?

<נתי ביאליסטוק כהן:>
אם התשובה שלך כי זה לא ריאלי - - -

<היו"ר מכלוף מיקי זוהר:>
לא, לא, יש לי תשובה נכונה. אני אגיד לך למה. כי אדם נכה, מעבר לקצבה צריך לקבל גם הטבות נוספות מהמדינה, כמו למשל פטור מלא מארנונה, כמו למשל הנחה משמעותית בחשמל ומים, כמו למשל פטור מתשלום לתרופות, כמו למשל בסיוע שכר דירה או דיור ציבורי. כל הדברים האלה זה הטבות שוות-כסף שהנכים חייבים לקבל במדינת ישראל, ואנחנו נתעקש שהם יקבלו - -
<אברהם סלומה:>
אבל הם לא מקבלים. 

<היו"ר מכלוף מיקי זוהר:>
- - יחד עם קצבה - -

<אברהם סלומה:>
הם לא מקבלים. 

<היו"ר מכלוף מיקי זוהר:>
- - מכובדת וטובה, שלא תביא אותו למצב שהוא יחיה בחוסר. זו מטרת המדינה ואנחנו גם נגשים אותה, ואנחנו נעשה אותה בצורה מסודרת ומושכלת כדי שאף נכה במדינת ישראל לא יהיה במצב שהוא יהיה בחרפת רעב. זו המטרה.

<אברהם סלומה:>
בינתיים מישהו מת.

<היו"ר מכלוף מיקי זוהר:>
אני לא מדבר על המצב הקיים.

<אברהם סלומה:>
בינתיים מישהו מת. 

<היו"ר מכלוף מיקי זוהר:>
אני לא מדבר על המצב הקיים, אדוני. אני מסכים שהמצב הקיים הוא בלתי נסבל ולכן אני גם נאבק, כדי לשנות אותו. אבל צריך להיות אמיתי וישר והוגן, ולא פוליטיקלי קורקט ולא יפה-נפש ולא פופוליסט. צריך לומר את האמת על השולחן ואני אומר אותה ואני אמשיך לומר אותה.

אנחנו נמשיך להיאבק, גם בכלים הפרלמנטריים שיש ברשותי בוועדת הכספים, עד שהקצבאות האלה יעלו לסכום ריאלי, יחד עם הטבות נוספות שכל נכה במדינת ישראל חייב לקבל אותן, יקבל אותן.

<אילן גילאון (מרצ):>
תעשה את זה מהר כדי שאנשים לא יזדקנו ואז יפסידו את קצבת הנכות.

<היו"ר מכלוף מיקי זוהר:>
בסדר גמור. אז מיצינו את הפן הפוליטי, עכשיו נעבור לפן הענייני והרציני של הוועדה, שהוא בעיני הרבה יותר חשוב.

אני רוצה לשמוע ברשותכם מספר גורמים שהגיעו לכאן. נתחיל עם נציגי ציבור. משה יצחק שוורצברגר. בבקשה, אדוני.

<משה יצחק שורצברגר:>
שלום. שמי שוורצברגר משה, אני קודם כול רוצה להודות לך, היושב-ראש. אני שלחתי לך מייל לפני כמה חודשים ובו הצגתי לך את הבעיה של בן אדם שנהפך להיות נכה אחרי גיל פרישה ולא זכאי, ביטוח לאומי אפילו לא מסתכל עליו. 
קודם כול, אני מודה שאתה מקיים את הדיון הזה ואני מקווה שיהיה לזה המשך. יש לי פה מקרה דוגמה. אישה בת 75, הייתה מאוד פעילה והתנדבה והכול. יום אחד הייתה לה בעיה רפואית, התחילו קשיי הליכה ובעיית ריאות. הייתה לה מחלה והיא לא יכלה להיות מוגדרת כנכה. עשתה בדיקות סיעוד, בדיקות סיעוד היא לא עברה מסיבה מאוד פשוטה. יש לה הכנסות גבוהות יחסית, אז בכלל לא אישרו לה. 
לאחרונה כן אישרו לה את הסיעוד. לא אישרו לה את הסיעוד בהתחלה ועכשיו אישרו לה את הסיעוד. היא צריכה מחולל חמצן, ועם מחולל חמצן היא רוצה לצאת – לנשום, ללכת – מחולל חמצן נייד קופות החולים לא מסבסדות.
<אילן אציל:>
15,000 זה עולה. 

<משה יצחק שורצברגר:>
נכון, היא קנתה את זה, נאלצה לקנות את זה. יש עוד אישה שאני יודע עליה שהייתה חולה במחלה, היא קיבלה קצבת נכות, הבריאה.

<היו"ר מכלוף מיקי זוהר:>
אני רוצה לשאול שאלת תם, ברשותך. מה קורה במצב בו אדם הוא מעל גיל פנסיה, אחרי פרישה, וחולה נניח במחלה ממארת קשה, שמצריכה נגיד את הגדרתו כנכה מאה אחוז? איך מתייחסים לזה?
<משה יצחק שורצברגר:>
לא מתייחסים אליו. 

<קריאה:>
הוא לא יכול להיות נכה וזקן באותו זמן. הוא זקן. 

<היו"ר מכלוף מיקי זוהר:>
מי פה ממשרדי הממשלה?
<ד"ר אילנה גלייטמן:>
אני, משרד הרווחה.

<היו"ר מכלוף מיקי זוהר:>
אז בואי תעני לי, ברשותך, באופן רשמי.

<ד"ר אילנה גלייטמן:>
את הביטוח הלאומי אתה צריך לשאול.

<היו"ר מכלוף מיקי זוהר:>
תשובת המדינה. מה קורה לאדם שהופך להיות נכה אחרי גיל הפרישה שלו? 

<אברהם סלומה:>
הוא לא מוכר כנכה. 

<קריאות:>
- - -

<היו"ר מכלוף מיקי זוהר:>
חבר'ה, אתם מבינים את גודל האבסורד כאן? 

<ד"ר אילנה גלייטמן:>
אני לא נציגת הביטוח הלאומי ולא האוצר.
<היו"ר מכלוף מיקי זוהר:>
ביטוח לאומי, בבקשה.
<נעמי מורביה:>
אבסורד, אבסורד - - -

<אילן אציל:>
רק ביטוח לאומי אשם בעניין. 

<היו"ר מכלוף מיקי זוהר:>
בואו נשמע את הביטוח הלאומי. תשובתכם.

<רועי ישראל קרת:>
רועי קרת מהלשכה המשפטית בביטוח לאומי. היושבים כאן מכירים אותי, אנחנו עובדים הרבה ביחד. קודם כול, ביטוח לאומי פועל לפי חוק. החוק מבדיל בין קצבת הנכות לקצבת הסיעוד. קצבת הנכות, כמו קצבת הזקנה - - -
<קריאה:>
אבל מדברים לא על קצבה.

<קריאות:>
- - -

<היו"ר מכלוף מיקי זוהר:>
חברים, תנו לו לסיים. אני יודע לשאול את השאלות. אני אשאל אותו שאלות מאוד ברורות.

<רועי ישראל קרת:>
אני רוצה להסביר. כיוון שקצבת הנכות היא קצבה שמחליפה רק אובדן כושר השתכרות, החוק מגדיר אותה כקצבה שמשתלמת בגיל ההשתכרות, בין 18 לגיל פרישה. לא מקבלים אותה לפני ולא מקבלים אותה אחרי. 

אחרי גיל הפרישה, מה שמקבלים הוא קצבת הזקנה כמו כולם, ואם מדובר במישהו שיש לו צרכים כתוצאה מליקוי גופני או נפשי, אז הפתרון שלו הוא בקצבת הסיעוד שהיא כן משתלמת. 

<קריאה:>
זה לא נכון. 

<קריאות:>
- - -

<היו"ר מכלוף מיקי זוהר:>
אני רוצה לשאול אותך שאלה נוספת. 

<קריאה:>
אדם שהפך לנכה לפני גיל פרישה, נשאר נכה. 

<היו"ר מכלוף מיקי זוהר:>
חברים, תרשו לי לשאול שאלה. 

<רועי ישראל קרת:>
גם אדם שנהיה נכה אחרי גיל פרישה, נשאר נכה. 

<קריאה:>
לא. לא יקרה. 

<נעמי מורביה:>
זה לא נכון, הוא לא ממשיך להיות נכה. 

<היו"ר מכלוף מיקי זוהר:>
חברים. נניח אדם שחלה במחלה - - -

<קריאות:>
- - -

<היו"ר מכלוף מיקי זוהר:>
חבר'ה, אנחנו רוצים לנהל את הדיון כדי גם להביא בו הישגים, אז בואו ננסה לחתור לנקודות הקריטיות.

<נעמי מורביה:>
אני רק מסבירה לאדון למה הוא טועה.

<היו"ר מכלוף מיקי זוהר:>
אדם שחלה במחלת הסרטן נניח, חס וחלילה, בגיל 55, יהיה זכאי ל-X קצבה מהמדינה. אדם שחלילה חלה במחלת הסרטן בגיל 70 יהיה זכאי ל-X אחר של קצבה.

<רועי ישראל קרת:>
נכון.

<היו"ר מכלוף מיקי זוהר:>
מה ההבדל בין X אחד ל-X שני בנתונים, באחוזים או במספרים? 

<אברהם סלומה:>
50%.

<מירב הירש:>
זה לא רק 50%. 

<רועי ישראל קרת:>
לא, ממש לא. שאלו אותנו את השאלות האלה לפני ושלחנו את הטבלאות. התשובה היא לא פשוטה משום שנכות, ואנשים שיושבים פה מכירים את קצבת הנכות, היא לא קצבה בסכום אחד. בשונה מקצבת הזקנה, שאגב גם היא לא בסכום אחד, זה תלוי בהרבה מאוד פרמטרים - זה תלוי במצב המשפחתי, זה תלוי בגובה הנכות, זה תלוי ברמת אי הכושר. אדם שחלילה חלה בסרטן, לא בהכרח מקבל קצבה כי יכול להיות שכושר העבודה שלו לא נפגע ויכול להגיע עד קצבה מלאה כי יכול להיות שכושר העבודה שלו נפגע לחלוטין. 
<היו"ר מכלוף מיקי זוהר:>
השאלה שאני שואל את עצמי היא שוב שאלת תם - - 
<רועי ישראל קרת:>
לכן ההשוואה היא קשה.

<היו"ר מכלוף מיקי זוהר:>
- - מדוע יש לנו בעיה כמדינה לקבוע קריטריונים זהים לכל אדם, לא משנה באיזה גיל הוא, כדי לקבל - -

<אילן גילאון (מרצ):>
אין לנו בעיה. 

<היו"ר מכלוף מיקי זוהר:>
- - כדי לקבל את הקצבה הרלוונטית בהתאם למצבו. אם יש אדם בגיל 70 שהוא עובד במקום עבודה והמחלה לא השפיעה על עבודתו, אין בעיה, אז הוא יזכה לאותם תנאים, אבל אם הוא לא יכול לעבוד בין כה וכה והוא חלה במחלה, למה שהוא ייפגע?

<רועי ישראל קרת:>
זו בדיוק התשובה. בגיל 80 רוב האוכלוסייה בישראל לא עובדת ולכן קשה להשוות. כל עוד החוק עובד על בסיס של כושר השתכרות – אפשר לשנות את החוק, זה לא לפתחנו, זה לפתחן של הממשלה והכנסת – אבל כל עוד החוק מדבר על בסיס שהנכות היא על אובדן כושר השתכרות, אז משווים לעומת כושר השתכרות.
<היו"ר מכלוף מיקי זוהר:>
אז אני חייב לומר שיש לי תחושה שבסיומו של דיון זה אנחנו נצא עם מסקנה שאנחנו נגיש הצעת חוק לתקן את העניין הזה אבל בואו נקווה שהדברים ייפתרו בצורה אחרת. אני רואה שיש פה הרבה דוברים. אני רק מודיע מראש שאני אאפשר לכולם לדבר, אבל בתנאי אחד, שכל אחד ידבר בקצרה ובצורה מהירה כדי שכולם יוכלו לדבר. נתחיל עם חבר הכנסת ונלך בכיוון השעון, אבל ברשותכם, בקצרה ולהיות עניינים כדי שכולם יספיקו לדבר. בבקשה, חבר הכנסת גילאון.
<אילן גילאון (מרצ):>
אדוני היושב-ראש, אני מאוד בעד היוזמה הזאת ללכת להצעת חוק. הבעיה היא כמובן בעיה חלוקתית, זאת אומרת כל החלוקה הזאת נובעת מתוך רצון של הביטוח הלאומי, שדווקא הייתה לו עדנה מסוימת בתקופה של שלמה מור-יוסף כי הוא התכוון והתקדם לכיוון של להיות מנוף חברתי, אבל הוא עדיין איננו. 

הביטוח הלאומי הוא זרוע של משרד האוצר בסופו של דבר. לו היה הדבר בידי, והנה אולי הוא בידך כי אתם מחזיקים בכוח, הייתי הולך לחוק ביטוח לאומי אחר שנותן לו עצמאות מוחלטת, להפוך אותו כמו ה-CIA האמריקני, ואז קובע פרמטרים אחידים של חלוקה, באמצעות שני פרמטרים. אחד, הייתי אומר, קצבה לסטטוס, כלומר אדם שמגיע לגיל 67 והיה נכה, הוא הופך לנכה זקן, וצריך להבין שהבעיה שלו עולה בצורה הנדסית, אם לא חשבונית. אדם שקיבל את נכותו אחרי גיל 67, יש לו צרכים משום שהיום תוחלת החיים היא ארוכה והוא צריך אותה. 
לכן אני אומר, אם אתם רוצים לעשות באמת חלוקה הוגנת, תפרידו את העילות. אני אומר לך את זה כי אני יודע שגם אתה עורך-דין. תוריד את העילה.

<היו"ר מכלוף מיקי זוהר:>
אני לא עורך-דין. משפטן. 

<אילן גילאון (מרצ):>
משפטן, בסדר, גם טוב בשבילי. לצורך העניין הזה אני צריך בן אדם שיכול להבין את העניין של צדק חלוקתי. 

ואז אני אומר לעצמי, אני בונה מודל פשוט שהוא אומר דבר אחד. אדם, ברגע שאני קובע מהו הסטטוס שלו – נכה ברמה כזאת או אחרת, מבלי לקרוא את שם המחלה, את שם המוגבלות שלו, אדם מבוגר שהוא גם חד-הורי נניח במקרה הזה, כדי בכלל לסבר את האוזן וכדי שנבין על מה מדובר, יקבל את כל אלה, יחד עם הכנסתו, והוא ישלם מסים על-פי מדרגות מס אחרות על סך כל הכנסותיו. 
אדוני היושב-ראש, תראה, אתה תמיד תיפול כאן, אני אגיד לך גם למה. כי השיטה במדינת ישראל היא להכפיל ברגליים ולחלק בשתיים, ולא לכולם יש שתי רגליים ואז יש לו צרכים מיוחדים, ולאבא שלו הייתה מכונית קבריולט מודל 95', והוא לקח את הדוד שלו לנתניה – אלה נימוקים שבאים לעשות דבר אחד, לא לחלק נכון את הכסף. 
צריך להכיר בעובדה. אם נלך לשיטה שאני אומר לך, ואם אתה רוצה חקיקה, אני מאוד אתמוך בעניין הזה. לי, לצערי הרב, אתם יודעים, אין כוחות, אני בא ממפלגה שרצתה לעשות הפגנה המונית והמונית לא הגיעה אז היא ביטלה אותה, אז אין לי את הכוחות האלה.
אני באתי לבנימין נתניהו ואמרתי לו: ביבי, קח אתה את קצבת הנכות, תוביל אותה אתה, יש לך את הכוח, אני לא צריך קרדיט, אני מוחק את השם שלי עם שני לורדים עבים. לכו אתם תובילו את זה. צדק חלוקתי ייעשה כאשר אנחנו נכיר באופן אמיתי במהם הצרכים של האדם.
לא הייתי אומר את הדברים האלה אלמלא מצבה של מדינת ישראל היה מאפשר את זה, ואני מציע לוועדה שלך לקבל את ה-Basic Income, מה שנקרא ב-OECD, הכנסה בסיסית כיסוד בבסיס.
<היו"ר מכלוף מיקי זוהר:>
לידיעתך, חבר הכנסת גילאון, הוועדה הזאת, עוד לפני הצעת החוק קיימה פה דיון בנושא קצבאות הנכים והקשישים, אני יכול להראות לך עותק, וקבעה נחרצות שחובת הממשלה – ופנתה גם לשר האוצר ולראש הממשלה – להעלות את קצבאות הנכים באופן מידי מעל לקו המינימום, ובהדרגה הלאה, ויש החלטת ועדה בנושא הזה. 
<אילן גילאון (מרצ):>
מעל לשכר המינימום?

<היו"ר מכלוף מיקי זוהר:>
לא. מעל לקו המינימום. קו העוני, סליחה. 
<אברהם סלומה:>
מה ההבדל? 

<היו"ר מכלוף מיקי זוהר:>
באופן מידי. באופן מידי. ביקשתי להעלות מידי, ומשם בהעלאה הדרגתית מהירה לכיוון ה-4,000. 

<אילן גילאון (מרצ):>
אני מסיים כי אני לא רוצה לגזול הרבה זמן אבל אני רוצה - - -
<אברהם סלומה:>
- - -

<אילן גילאון (מרצ):>
אבי, תן לי, אתה יודע שאני מבולבל. לכן אני אומר, הקביעה הזאת בסופו של דבר צריכה להיות קביעה על-פי העיקרון של מי מקבל כמה ומי משלם כמה. כי תדע לך, אדוני היושב-ראש, עוני זה חלוקה לא נכונה של עושר. 

ראית מה אמרו כאן? אתה עצמך אמרת, אני רוצה לדבר גם על הקשישים. ודאי שצריך לדבר על כולם, ואדם קשיש נכה הוא אדם קשיש נכה, וכן הלאה וכן הלאה וכן הלאה, ויש לו מספר סטטוסים שצריך להרכיב אותם, במנגנון פשוט ושרוצה גם ליצור אמון, כי תראה מה קורה היום. הביטוח הלאומי, שעוד לא יודע את זהותו המינית לצערי הרב, הוא לא יודע אם הוא מס או ביטוח ואחרי כל כך הרבה שנים הגיע הזמן שיצא מהארון, לא יוכל לעשות את זה אם אתה לא תחוקק לו חוק שהוא יהיה בלתי מוגבל ועצמאי בתקציבו. כל זמן שתקציבו מותנה ומותלה בהחלטת האוצר, הוא לא יכול לעשות את הדברים שאתה רוצה אותם.
ואז אתה מוציא את הכסף לחלוקה. ביד אחת אתה מקבל – ואתה אמרת שאני פופוליסט, ואני לגמרי לא. אני בעד העלאת מסים במדרגות המאוד גבוהות. 

<היו"ר מכלוף מיקי זוהר:>
גם אני.

<אילן גילאון (מרצ):>
לאזן. אתה מבין? אני מוכן להגיע ל-75% מס. 
<היו"ר מכלוף מיקי זוהר:>
גם אני. 
<אילן גילאון (מרצ):>
אתה גם מוכן, נכון?

<היו"ר מכלוף מיקי זוהר:>
אנחנו בוועדת הכספים אישרנו העלאת מס על היסף. אנשים עשירים מאוד משלמים עוד מסים.
<אילן גילאון (מרצ):>
תשמע, זה שאני בן אדם וירטואלי, אני באופוזיציה, אבל אתה בן אדם וירטואלי - - -
<היו"ר מכלוף מיקי זוהר:>
אני אף פעם לא הסתרתי את עמדותי. עמדותי רחוקות מלהיות קפיטליסטיות. רחוקות.
<אילן גילאון (מרצ):>
בסדר, אבל בפועל לא קורה כלום. 

<היו"ר מכלוף מיקי זוהר:>
אני לא מסתיר אותן גם. 

<אילן גילאון (מרצ):>
קצבת הנכות, שאתה אומר שהיא פופוליסטית, למה אני רוצה אותה מוצמדת לשכר המינימום? כי אני יותר סומך על הטייס האוטומטי מאשר על חמלתו של שר אוצר כזה או אחר.

<היו"ר מכלוף מיקי זוהר:>
אז אפשר לעשות בהצמדה אחרת, שהיא תהיה ריאלית. 
<אילן גילאון (מרצ):>
אני רוצה מנגנון הצמדה של 13 שנים שהקצבה לא הוצמדה. עכשיו תראה, המדינה מעדיפה – ובזה אני מסיים – מעדיפה להגיד לאנשים, לכו תקבלו ארנונה, תקבלו - - -
<היו"ר מכלוף מיקי זוהר:>
גם. 

<אילן גילאון (מרצ):>
לא רוצה את כל זה. אני רוצה לרכז את כל הדברים האלה במקום אחד ושהבן אדם יהיה ריבון ועצמאי להשתמש בזה, זה הכול. שלא יהיה לו יותר מדי חם בקיץ ולא יותר מדי קר בחורף ושהוא לא יצטרך להתלבט אם הוא קונה פרוסה או תרופה, ושיש לו גם אוכל במקרר ולא בבית התמחוי.
<היו"ר מכלוף מיקי זוהר:>
אנחנו בעד. 

<אילן גילאון (מרצ):>
זה הבסיס שהמדינה הזאת יכולה לאפשר לעצמה אם היא רוצה. מה? היא לא רוצה. היא רוצה ועדות. 

<היו"ר מכלוף מיקי זוהר:>
אנחנו בעד ואנחנו גם נפעל למען זה ואנחנו נמשיך לפעול, ואנחנו בעזרת השם נביא את ההישג לציבור. 

אגב, לגבי השקפתי בכל מה שקשור לחלוקת משאבים צודקת, אני חושב שבחברה הישראלית התחיל תהליך, ובמיוחד בממשלות ישראל, שחלוקת המשאבים הופכת להיות לצודקת יותר ויותר מרגע לרגע.
<אילן גילאון (מרצ):>
מספר העניים כל הזמן עולה. 

<היו"ר מכלוף מיקי זוהר:>
לא, לא, אדוני. 

<אילן גילאון (מרצ):>
לא מסתדר עם המספרים.

<היו"ר מכלוף מיקי זוהר:>
אל תתרשם כל כך מהנתונים של מספר העניים.

<אילן גילאון (מרצ):>
אתה אומר לי אל תתייחס למספרים? אני מתייחס רק למספרים. 

<היו"ר מכלוף מיקי זוהר:>
אני אסביר לך למה. כי המספרים האלה לא בהכרח משקפים חלק מסוים מהמציאות. אם תשאל אותי על אדם נכה שמרוויח 2,300 שקל, אני אגיד לך חד-משמעית שהוא עני. אתה יודע למה? כי אין לו שום יכולת גם לצאת לעבוד, לצערנו הרב.
<אילן גילאון (מרצ):>
מי אמר לך שאין לו יכולת? 

<היו"ר מכלוף מיקי זוהר:>
קשה לו. רובם הגדול, קשה להם לצאת לעבוד. קשה להם פיזית. 

<אילן גילאון (מרצ):>
להיפך. אני רוצה לעודד אותו שיצא לעבוד.

<היו"ר מכלוף מיקי זוהר:>
אני גם רוצה אבל לא תמיד הוא יכול כי הוא מוגבל לצערו פיזית, אבל מה קורה עם אנשים שלא מצהירים על הכנסות שלהם ונחשבים לעניים? הם בעיניך עניים, ומרוויחים כסף שחור? הם לא עניים. ואם זה חרדי שבוחר לחיות בעוני, אז אני אכניס אותו גם למעגל העוני? הוא בוחר, הוא לא רוצה לעבוד. אז עם כל הכבוד, צריך לעשות סדר גם ברשימת העניים של מדינת ישראל. צריך להיות ריאלי. 
<אילן גילאון (מרצ):>
לבטל את לרון, לתת לפי סטטוס ולקחת מסים על כל אחד.
<היו"ר מכלוף מיקי זוהר:>
חברים, אנחנו לא נעשה על זה דיון. אני מציע לך, חבר הכנסת גילאון, נקבע מועד לעימות ואולי נממש את העניין הזה. עכשיו בואו נעשה דיון רציני. 
<אילן גילאון (מרצ):>
אתה קרית גתי, אני אשדודי, בוא נצא לחולות. 

<היו"ר מכלוף מיקי זוהר:>
בסדר גמור. אני מבקש, כל אחד מהדוברים בקצרה, אבל ממש בתמצות. 

<דורון יהודה:>
אתה העלית נקודה בהתחלה, אדם שהפך להיות נכה אחרי גיל הפרישה. אני רוצה לדבר על נכה שהיה נכה – שמי דורון יהודה, יושב-ראש ארגון נכי הפוליו וחבר בפורום ארגוני הנכים - אדם שהיה נכה לפני הגיעו לגיל 67, ולא מיצה את הזכויות שלו, עבר את הגיל - -
<היו"ר מכלוף מיקי זוהר:>
ואז הפסיד את הזכויות.
<דורון יהודה:>
- - ואז מבקש זכויות, אומרים לו לא, למה לא מיצית לפני? לא אומרים - אתה לא היית פרזיט, הסתדרת ונאבקת.

<היו"ר מכלוף מיקי זוהר:>
זו מהות הדיון. 

<דורון יהודה:>
אם אנחנו מדברים, צריכים לתקן את זה, שאדם שהיה נכה - - -
<היו"ר מכלוף מיקי זוהר:>
אנחנו רוצים לתקן את זה, שכל אדם שהוא נכה, לא משנה באיזה גיל, יקבל זכויות שוות.

<דורון יהודה:>
בדיוק. זה דבר אחד. 

<היו"ר מכלוף מיקי זוהר:>
בבקשה. ממש בקצרה.

<דוד מזרחי:>
דוד מזרחי, בן לשני הורים נכים. כשהייתי בן 13 אמא שלי אמרה לי: אני מתלבטת היום אם לקנות תרופות או לקנות אוכל. אני לא אשכח את הרגע הזה שאני ילד בן 13 בכיתה ח', אמא שלי אומרת לי, אני מתלבטת בין לקנות תרופות לאוכל. 
כשאבא שלי היה צעיר, נכרתו לו האצבעות ממכונת לחם. אמא שלי חולת אפילפסיה, עברה שלושה ניתוחי ראש. אני גידלתי שני הורים נכים, טיפלתי בהם, חמש נפשות בחדר אחד. 

אני מבקש ממך בכל לשון של בקשה, כבן אדם שיש לו כוח. אמא שלי היא לא שקופה - -

<היו"ר מכלוף מיקי זוהר:>
נכון.

<דוד מזרחי:>
- - אבא שלי הוא לא שקוף. אחרי כל נכה יש משפחה, לכל נכה יש שם, לכל נכה יש זהות, לכל נכה יש נשמה.
<היו"ר מכלוף מיקי זוהר:>
אמת. 

<דוד מזרחי:>
אנחנו היום נכים, חיים. אני כל שבוע עוצר מנכה אחר להתאבד. בין 50 ל-60 נכים מתאבדים כל שנה, וביטוח לאומי יודע את זה. אתה פה מביטוח לאומי ואתה יודע את הנתונים האלה, ואל תסתירו את הנתונים האלה שבין 50 ל-60 נכים מתאבדים כל שנה. 
הגיע הזמן, הגיעה העת, הגיע הרגע שמדינת ישראל בראשות הליכוד, אתם אנשים מכובדים, אני מעריך את הפעילות שלכם שאתם עושים, תיקחו את זה – לא משנה אילן, לא משנה ביבי, לא משנה אף אחד.
<היו"ר מכלוף מיקי זוהר:>
משנה הנכים.

<דוד מזרחי:>
משנים הנכים בסופו של דבר.

<היו"ר מכלוף מיקי זוהר:>
והקשישים. הנכים והקשישים. גם הקשישים. 

<דוד מזרחי:>
אמא שלי מלכה מזרחי, אבא שלי שאול מזרחי. אבא שלי הלך במשך שנים, קיבץ נדבות, ואני אומר לו: אבא, למה אתה מקבץ נדבות? הוא אומר לי: אני עם יד אחת, ועם יד אחת בשום מקום בן אדם בן 70, לא רוצים להעסיק אותו. אבא שלי היום בן 82 במצב סיעודי, ואני מבקש ממך בכל לשון של בקשה שאני, מהקצת כסף שיש לי, ואחותי הקטנה עובדת סוציאלית, משלבת 100 אנשים בעלי מוגבלויות בחברה, ואנחנו מהמשכורת הקטנה שיש לנו נותנים ומחזיקים את ההורים. מזל שלהורים שלי יש אותנו, אבל יש נכים שאין להם מי שייתן להם ויתמוך בהם והם חיים באמת בהתלבטות בין תרופה לפרוסה. זה לא סתם אמרה של אילן, זה לא סתם אמרה.
<היו"ר מכלוף מיקי זוהר:>
ייאמר לזכותם שהם גידלו אתכם היטב. תודה רבה, אדוני. אני רוצה רק לומר, אני באמת אומר את זה מדם ליבי. אני בן אדם מאמין, כולם יודעים, אני איש מאמין בבורא עולם, ובורא עולם אמר בצורה ברורה שאנחנו מחויבים כולנו אחד לשני ויש רעות הדדית. 
<קריאה:>
ערבות הדדית. 

<היו"ר מכלוף מיקי זוהר:>
ערבות הדדית כמובן. המדינה הזאת, ברגע שהיא תתייחס לאוכלוסיות שבאמת קשה להן וגם אין להן יכולת ברוב המקרים לצאת מהמעגל הזה, ותפתור להם את הבעיה, אני חושב שהמדינה הזאת תשגשג פי אלף, רק מעצם העשייה החיובית האלמנטרית הזאת, הערכית הזאת, האלוהית הזאת למען האוכלוסיות באמת המוחלשות, אין ספק שהמדינה הזאת תשגשג בעשרות מונים. כך אני מאמין, בקארמה של זה.
<קריאה:>
"קארמה" זו כבר מילה הודית. תישאר ביהדות. 

<אילן גילאון (מרצ):>
אבל אלוהים עושה מעשים, הוא לא מקים ועדה. 
<היו"ר מכלוף מיקי זוהר:>
ממש ככה. אבל למה? יש ועדה. הנה, ועדה של צדק חלוקתי. גברתי, בבקשה. הוא הקים לי את הוועדה, אלוהים.

<מירב הירש:>
מירב הירש, המרכז לעיוור בישראל. אני רוצה להתייחס לדברים שנאמרו פה קודם. יש הבדל מהותי בין מי שהפך להיות נכה לפני גיל פרישה למי שהפך להיות נכה אחרי גיל פרישה. 
צריך להבין, אמר פה רועי מהביטוח הלאומי שמי שהפך להיות נכה אחרי גיל פרישה מקבל קצבת סיעוד. לא, זה לא נכון, אנשים יקרים. כדי לקבל את קצבת הסיעוד – קודם כול זאת לא קצבה בכסף, זה קצבה בשעות סיעוד, שהן נעשות מתשע ל-16 ל-19 שעות שבועיות.
<היו"ר מכלוף מיקי זוהר:>
לא רלוונטי. צריך כסף. 

<מירב הירש:>
נכון. והדבר הנוסף, לצורך העניין - -

<קריאה:>
לא כולם מקבלים את זה.

<מירב הירש:>
- - שלא כולם מקבלים את זה, וכדי לקבל את זה אתה צריך לעבור מבחן שקודם כול המבחן מותאם רק לנכה גפיים, כדי לעבור אתה צריך להיות במצב סיעודי קטטוני - - -
<היו"ר מכלוף מיקי זוהר:>
מישהו שהוא פחות מגיל פרישה לא צריך לעבור.

<קריאה:>
זה שר"ם כבר, זה סיפור אחר. 

<מירב הירש:>
קצבת הסיעוד, אחרי גיל הזקנה היא בעצם הקצבה המקבילה לקצבת שירותים מיוחדים בגיל העבודה.
<היו"ר מכלוף מיקי זוהר:>
אז היא הרבה יותר מורכבת לקבלה, יותר קשה לקבל אותה.

<מירב הירש:>
זה לא שיותר מורכב לקבל אותה. 

<קריאה:>
היא לא מותאמת לאנשים האלה.

<היו"ר מכלוף מיקי זוהר:>
המבחנים יותר קשים. 

<מירב הירש:>
המבחנים לצורך העניין בסיעוד מותאמים רק לנכי גפיים, בעוד שבשר"ם הם מותאמים גם לנכי גפיים וגם - - -

<קריאות:>
- - -

<נעמי מורביה:>
זה לא נכון. 

<היו"ר מכלוף מיקי זוהר:>
נעשות שלוש בדיקות – לבוש, אכילה וצרכים. 

<מירב הירש:>
יש חמש שאלות. 

<היו"ר מכלוף מיקי זוהר:>
כל אחד יגיע תורו וכל אחד יוכל לומר את דברו. סבלנות. 

<מירב הירש:>
המבחן בסיעוד זה מבחן שנקרא ADL, שואלים חמש שאלות שקשורות להיגיינה אישית, לניידות בתוך הבית, ליכולת שליטה בסוגרים, לאכילה.
<קריאה:>
לקניות.

<מירב הירש:>
לא. לקניות זה ב-IADL. זה רק בשר"ם ולא בסיעוד. מה שצריך להבין, שהמבחן בסיעוד לא מותאם לכל האוכלוסיות וגם מאוד קשה לצבור את הניקוד. לנו יש עשרות תלונות של אנשים מבוגרים שהם כבר בתוך זוגיות של אנשים מבוגרים, משמע אנשים בני 80 שהם עיוורים לצורך העניין, נשואים לבן אדם בן 80 שלא יכול לסעוד אותם אבל הוא לא חולה בעצמו, ובעצם הוא לא יכול לקבל את הקצבה.
<היו"ר מכלוף מיקי זוהר:>
תודה. המסר ברור.

<מירב הירש:>
זה דבר אחד. מעבר לזה יש דברים נוספים. 
<היו"ר מכלוף מיקי זוהר:>
יש עוד דוברים, גברתי. בבקשה, הבא בתור. אדוני.
<אילן אציל:>
אני נכה בגיל קרוב ל-80. 

<נתי ביאליסטוק כהן:>
אני שקוף? 

<היו"ר מכלוף מיקי זוהר:>
אדוני גם רוצה לדבר? אז בבקשה.

<נתי ביאליסטוק כהן:>
נתי ביאליסטוק-כהן, מנכ"ל המרכז לעיוור. אני אשתדל לא לגזול הרבה זמן כי מחר אני אגזול מספיק זמן מחברי הכנסת. 

<קריאה:>
מה יש מחר?

<קריאה:>
יום העיוור.

<נתי ביאליסטוק כהן:>
אני אחזיר אותך לדיון הקודם, יש איזושהי אי הבנה. קצבת נכות, בטעות יסוד שמה, מכיוון שקצבת הנכות לא משולמת לאדם בגין נכותו. בגין נכותו של אדם משולמות קצבת שירותים מיוחדים, קצבת סיעוד בגילאים מאוחרים, קצבת קח"ן, כל מיני דברים כאלה, וקצבת ניידות לחלק מהאוכלוסיות, כאשר כל הקצבאות האלה שהזכרתי, למעט קצבת הנכות, מתוך הבנה שבן אדם עם נכות יש לו צרכים נוספים ומיוחדים שצריך לרכוש אותם בכסף ועל זה זה הולך, שקל מול שקל, רק שבדרך כלל גם זה לא מספיק. זאת אומרת, אם אתה צריך שירותים מיוחדים אתה לא יכול לכסות באמצעות - - -
<היו"ר מכלוף מיקי זוהר:>
הקצבה הבסיסית נועדה למחיה. 

<נתי ביאליסטוק כהן:>
בדיוק, אבל - - -

<היו"ר מכלוף מיקי זוהר:>
שכמובן לא יכולה להספיק. 

<נתי ביאליסטוק כהן:>
כל המבחנים לגביה הם יכולת השכר, זאת אומרת שהיא תחליף משכורת. תסביר לי, אדוני, למה אדם נכה שקיבל קצבאות בגין נכותו שלא מספיקות כדי לעמוד בצרכים מכיוון שאתה יודע, כשאתה מעסיק עובד זר אתה חייב לשלם לו את שכר המינימום, את כל התנאים, אתה צריך למצוא לו חדר, אתה צריך לתת לו ארוחות, אתה צריך לתת לו את כל הדברים האלה, וזה מקצבת השירותים המיוחדים, שבמקרה הטוב – במירכאות – של אדם שבאמת המוגבלות שלו היא קיצונית, יכול לקבל באזור ה-5,000 שקלים, ובן אדם שהמוגבלות שלו יותר נמוכה מזה יקבל רק 1,400 שקלים. אחרי כל זה אתה עוד צריך לחיות מקצבת הנכות. 

אתה רוצה שאני אגלה לך את האמת למה שכר המינימום וקצבת הנכות לא שווים? משום שאת שכר המינימום לא משלמת מדינת ישראל אז קל לכנסת ולממשלה לחוקק חוק על שכר מינימום שנושאים בו כל המעסיקים וכל החברות וכל העצמאים וכל הנכים שמעסיקים עובדים זרים, ואת קצבת הנכות מדינת ישראל צריכה לשלם, להוציא מהכיס, ולכן היא לא רוצה להעלות אותה והיא לא תרצה להעלות אותה - -

<היו"ר מכלוף מיקי זוהר:>
תעלה אותה.

<נתי ביאליסטוק כהן:>
- - והמאבק הזה יהיה מאבק שיימשך כל הזמן. 
<היו"ר מכלוף מיקי זוהר:>
קצבת הנכות תעלה.

<נתי ביאליסטוק כהן:>
קצבת הנכות תעלה, אבל אתה יודע מה - - -

<קריאה:>
לעולם לא תגיע לשכר המינימום. 

<היו"ר מכלוף מיקי זוהר:>
אז אני אומר לך שאם היא לא תעלה, יהיו בחירות. 
<נתי ביאליסטוק כהן:>
אדוני, ב-4,000 שקל אדם צריך לשלם חשבונות חשמל, חשבונות מים, מכולת, לפעמים זה אוכל מיוחד.
<היו"ר מכלוף מיקי זוהר:>
אני אומר לך, אדוני, היום הקואליציה כולה תלויה בזה שיעלו קצבאות הנכות או לא יעלו כי אם הן לא יעלו, יש סכנה לשלמות הממשלה. 

<נתי ביאליסטוק כהן:>
אתה יודע מה, אני אשמח, מהפה שלך - - -

<קריאות:>
- - -

<היו"ר מכלוף מיקי זוהר:>
אני גם מכריז פה - - -
<נתי ביאליסטוק כהן:>
מהפה שלך ליושב-ראש הקואליציה.

<היו"ר מכלוף מיקי זוהר:>
לא, גם אומר את זה יושב-ראש הקואליציה. 

<אילן גילאון (מרצ):>
אפשר גם וגם. 

<היו"ר מכלוף מיקי זוהר:>
אני אומר את זה ליושב-ראש הקואליציה גם. אגב, אני גם אומר, אני מקווה שאני לא מאכזב את האנשים יותר מדי, היא לא תעלה לשכר המינימום. 
<קריאה:>
זו בדיוק הנקודה. 

<נתי ביאליסטוק כהן:>
מיקי, אני רוצה להגיד לך עוד משהו. התפיסה הכוללת של ממשלת ישראל היא שנכה לא צריך לחיות באזור של שכר המינימום. בגלל זה המציאו שכר מינימום מופחת למפעלים מוגנים ושכר מינימום מותאם למפעלים פחות מוגנים, כי נכה לא צריך לחיות בכבוד במדינת ישראל. 

<היו"ר מכלוף מיקי זוהר:>
זה לא הטיעון. הטיעון של הממשלה, מהסיבה שנכה מקבל הטבות נוספות שהן שוות-כסף. זה הטיעון המרכזי. 
<נתי ביאליסטוק כהן:>
סליחה. בוא תראה לי את התוספות האלה. 

<היו"ר מכלוף מיקי זוהר:>
אני אראה לך אותן. 

<נתי ביאליסטוק כהן:>
בוא תראה לי. אז אני אסביר לך. 

<היו"ר מכלוף מיקי זוהר:>
הן מסתכמות באלפי שקלים. 

<נתי ביאליסטוק כהן:>
אני אסביר לך את העניין. תוספות, הטבות הנחה בחשמל. כדי לעמוד בהנחה בחשמל או במים - - -
<היו"ר מכלוף מיקי זוהר:>
לא רק. הנחה בחשמל, הנחה במים, פטור מארנונה, נסיעה בתחבורה ציבורית בחינם, סיוע בשכר דירה - - 
<נתי ביאליסטוק כהן:>
אתה צריך להיות גם עיוור, גם נכה וגם חולה. 

<היו"ר מכלוף מיקי זוהר:>
- - או דיור ציבורי. 

<נתי ביאליסטוק כהן:>
אני לא ראיתי את זה עדיין. אני רוצה להגיד לך שאני לא ראיתי את זה עדיין, והסיוע בשכר דירה – 300, 400 שקל בחודש. 
<קריאות:>
- - -

<היו"ר מכלוף מיקי זוהר:>
1,100 שקל. 

<נתי ביאליסטוק כהן:>
איזה מלונה אתה שוכר בזה? 

<נעמי מורביה:>
770 שקל. 

<נתי ביאליסטוק כהן:>
תראה לי איזה מלונה אתה תשכור בזה.

<היו"ר מכלוף מיקי זוהר:>
יש גם 1,100, דרך אגב. 

<קריאה:>
1,100 זה לחד-הוריים. 

<היו"ר מכלוף מיקי זוהר:>
ויש עוד הטבות שמסתכמות באלפי שקלים. 

<נתי ביאליסטוק כהן:>
אין. זה המצאות של האוצר. 

<היו"ר מכלוף מיקי זוהר:>
מה זה המצאות?

<נתי ביאליסטוק כהן:>
זה המצאות של זליכה כל ההטבות האלה. אין, זה לא קיים. 
<קריאה:>
לא קיים בפועל.

<נתי ביאליסטוק כהן:>
ואם אתה מצליח לקושש את כל מה שכתוב בספר החוקים - -

<היו"ר מכלוף מיקי זוהר:>
אני עבדתי בעבר כחבר מועצה וסגן ראש עיר - - 

<נתי ביאליסטוק כהן:>
- - בארבעה חוקים, חמש נכויות – אז אתה אולי תגיע לדבר הזה, אבל אין בן אדם כזה, זה וירטואלי. 

<היו"ר מכלוף מיקי זוהר:>
- - עבדתי עם אוכלוסיות, ליוויתי אותן במשרדי ממשלה- -
<קריאה:>
על מה הוויכוח? יש הנחה בארנונה. 

<קריאות:>
- - -

<היו"ר מכלוף מיקי זוהר:>
- - ואני, כחבר מועצה וגם כסגן ראש עיר ליוויתי אנשים רבים לכל הגורמים הרלוונטיים כדי לקבל את ההטבות שלהם. יכול להיות שאנשים לא מודעים אבל יש הטבות באלפי שקלים שמגיעות לנכים וצריכים לקבל אותן ולדרוש אותן, והם יקבלו אותן. אדוני, בבקשה.

<אילן אציל:>
אני אדם בגיל כמעט 80 עוד חודשיים.
<היו"ר מכלוף מיקי זוהר:>
עד 120.

<אילן אציל:>
תודה. יש לי נכות צמיתה של 96%.

<אברהם סלומה:>
זה קללה. 

<היו"ר מכלוף מיקי זוהר:>
לא, לא. זה ברכה. 

<אילן אציל:>
נכות צמיתה של 96% אישור של ביטוח לאומי, אבל כשהתגלה שאני נכה או כשהחלטתי ללכת ולקבל את האישור שאני נכה בגלל תו נכות, הסתבר לי שאני לא נכה. 

ביטוח לאומי תפס מונופול על כל הקשישים שהם מעבר לגיל הפרישה. מה שקורה זה שאין הנחות בחשמל, אין הנחות באוטובוס, אין הנחות בעירייה, אין הנחות בכלום משום שביטוח לאומי אמור לדווח לכל הגופים האלה, אמור לדווח להם מי נכה ומי לא נכה. 
אני, למרות שיש לי אישור של 96%, כתבתי למשל ל"מי אביבים", אני מבקש את ההנחה במים, זה עוד שני קוב במחיר נמוך אבל אני מדבר על העיקרון. הם השיבו לי, ביטוח לאומי לא דיווח לנו. ביטוח לאומי מתחמק במשך שנים, אני הוצאתי אליו לפחות מאה מכתבים, מתחמק במשך שנים מלהגיב לפנייה. אני כותב, אני לא מבקש קצבת נכות למרות שאני חושב שכן מגיע לי קצבת נכות כי המחלה שלי התחילה בגיל העבודה והחמירה לאט-לאט, אבל הם כותבים לי תמיד – כשאני כותב בשורה הראשונה, אני לא מעוניין בקצבת נכות, אני מעוניין בכל הדברים האחרים שהם לא על חשבונכם - אז אני מקבל תמיד תשובה, פנייתך בגין קצבת נכות, ואז הם מתחילים לכתוב לי כל מיני סיפורים. 
אני פניתי גם לנציב שוויון זכויות לאזרחים עם מוגבלויות. יש פה חוק במדינת ישראל, החוק הזה שדיברתי עליו עכשיו. ישראל חתומה על אמנה באומות המאוחדות על אותו נושא. 

אני, בגיל 79 פלוס, למשל אם יש לי רגל קטועה, הולך לקולנוע, חייב לעמוד בתור בגלל שאין לי אישור, אני לא נכה, אבל בחור בגיל 28 עם אותה רגל נכה, הוא עומד בלי תור. יש אלפי אבסורדים, והכול בגלל המונופול של ביטוח לאומי שלקח על עצמו להודיע לכל הגופים האזרחיים במדינת ישראל מי נכה ומי לא נכה.
<היו"ר מכלוף מיקי זוהר:>
תודה, אדוני. 

<נתי ביאליסטוק כהן:>
אתה יודע למה הוא לא מקבל תשובה? אני אגיד לך למה הוא לא מקבל תשובה. כי כדי לקבל את ההנחה במים אתה צריך גם לקבל קצבת נכות, שהוא לא מקבל, וגם לקבל שירותים מיוחדים מעל 50%.

<היו"ר מכלוף מיקי זוהר:>
אני חושב שאדם שמגיע לגיל זקנה, קודם כול באופן טבעי יהיה רגיש יותר גם למחלות, גם לסיכונים, גם לנכויות, ונראה לי שאם הביטוח הלאומי לא יסיק את המסקנות אנחנו כמדינה צריכים להסיק את המסקנה שאדם שמגיע לגיל פרישה יכול להפוך להיות נכה ויכול לקבל זכויות שוות כמו כל אדם שהופך להיות נכה, ולא משנה באיזה גיל זה קורה, אם זה קרה לו בגיל שש או בגיל 86. זה צריך להיות לדעתי זהה לחלוטין. 
<נעמי מורביה:>
מיקי, אני יכולה להסביר לו למה הוא לא מקבל? 
<היו"ר מכלוף מיקי זוהר:>
תכף יגיע זמן הדיבור שלך ותוכלי. יש שם עוד מישהו שרצה לדבר? 
<נעמי מורביה:>
רק להסביר לו למה הוא לא מקבל.

<היו"ר מכלוף מיקי זוהר:>
את אחרי משה, גברתי. משה, בבקשה.

<משה בר:>
אני מודה ליושב-ראש. שמי משה בר, אני יושב-ראש עמותת תנו יד לחירש, נכים למען נכים. אנחנו פה מדברים על אלה שיוצאים לפנסיה. מה עם הנכים לפני שיוצאים לפנסיה, שנפגעים על-ידי הביטוח הלאומי ומשרד הבריאות, שלא נותנים להם את הזכויות המגיעות להם?
אני, כנכה על כיסא גלגלים מרותק, מקבל 50% ניידות כשאני לא יכול להחליף רכב בחיי. על זה אף אחד לא נותן את התשובה, אז מה שקורה, אני עוד כמה חודשים בן 67, אני בכלל לא אקבל כלום. 
אנחנו צריכים לבנות את זה, להוציא את כל הדברים האלה מהביטוח הלאומי. לא יכול להיות שהוועדות יהיו קשורות לביטוח הלאומי ולמשרד הבריאות ויפגעו בנכים לכל אורך הדרך, וזה קורה לנכה כשהוא לפני גיל 67 וזה גם יקרה אחרי גיל 67. 

<היו"ר מכלוף מיקי זוהר:>
מה שאדוני אומר, שברגע שהוא עובר את גיל 67 הוא מפסיד הרבה מאוד זכויות.

<משה בר:>
זכויות, וגם לפני זה הוא מפסיד.

<היו"ר מכלוף מיקי זוהר:>
אז בעצם הביטוח הלאומי אומר לנכים לא לעבור את גיל 67, גיל 67 זה מספיק. 
<משה בר:>
הלוואי. 

<קריאות:>
- - -

<היו"ר מכלוף מיקי זוהר:>
מה אומרים על זה ביטוח לאומי? אולי זה מה שאתם רוצים?

<רועי ישראל קרת:>
אני חייב להגיד. ההאשמה של הביטוח הלאומי בגלל שהוא מבצע את החוק לא תפתור שום דבר. בית המחוקקים הוא זה שצריך לתקן את החוק.

<היו"ר מכלוף מיקי זוהר:>
הבנתי. אז אדוני תומך ברעיון? 

<רועי ישראל קרת:>
ודאי. אני רוצה להבהיר. האדון שדיבר לפניי - - -

<היו"ר מכלוף מיקי זוהר:>
מעולה. אז שיירשם בפרוטוקול. ביטוח לאומי תומך - - -
<רועי ישראל קרת:>
ביטוח לאומי תומך בכל דבר שיגרום לשוויון מרבי. אני הסברתי איפה הבעיה בחוק וצריך לתקן את החוק. זה לא פייר - - -
<היו"ר מכלוף מיקי זוהר:>
זו אמירה חשובה של הביטוח הלאומי. תודה רבה.
<אילן אציל:>
אתם מדווחים לעיריית תל-אביב אם אני נכה או לא.

<רועי ישראל קרת:>
אבל אתה לא נכה לפי החוק. לפי החוק אתה לא מוגדר נכה. 

<אילן אציל:>
אז הנה, אני אראה לך אישור שלך. 

<רועי ישראל קרת:>
חבר הכנסת זוהר, זה לא הגון להאשים את ביטוח לאומי בגלל שהוא מבצע את מה שכתוב בחוק.

<היו"ר מכלוף מיקי זוהר:>
יש לי פה פטיש. 

<נעמי מורביה:>
אבל חכה, אתה סתם מתעצבן, אני אסביר לך. 

<אילן אציל:>
אבל הנה אני נכה. 

<קריאות:>
- - -

<היו"ר מכלוף מיקי זוהר:>
אי אפשר ככה, חברים, בואו נעשה סדר. גברתי. 

<נעמי מורביה:>
שמי נעמי מורביה, אני יושבת-ראש מטה מאבק הנכים בישראל. אדוני צודק, הוא לא מקבל אבל הוא לא מקבל לא בגלל שביטוח לאומי רע אלא בגלל הקריטריונים. הקריטריון לקבלת הנחה במים הוא קבלת שר"ם. אדוני כנראה לא מקבל שר"ם. זה שיש לך 93% נכות - - -
<אילן אציל:>
96%.
<נתי ביאליסטוק כהן:>
שר"ם מעל 50%. 
<נעמי מורביה:>
אין לו אפילו אחוז אחד שר"ם. האיש עומד על רגליו. אין לו אחוז אחד שר"ם. הקריטריון לקבלת הנחה במים הוא שר"ם.

<אילן אציל:>
לא נכון. 

<קריאה:>
לא רק שר"ם.

<אילן אציל:>
"מי אביבים" כותב לי מכתב, הנה מכתב מ"מי אביבים". הוא לא קיבל דיווח של ביטוח לאומי. 

<נעמי מורביה:>
בזכות הדיבור שלי - - -

<רועי ישראל קרת:>
איזה אינטרס יש לביטוח לאומי שלא יתנו לך הנחה במים?

<אילן אציל:>
כי אתם מונופול. 

<רועי ישראל קרת:>
אבל אנחנו לא "מי אביבים". 

<היו"ר מכלוף מיקי זוהר:>
חברים. 

<מירב הירש:>
אתם הגדרתם את רשימת הזכאים, וכבר קיימנו את הדיון הזה בוועדת הכלכלה. 

<קריאות:>
- - -

<היו"ר מכלוף מיקי זוהר:>
חברים, בבקשה, אי אפשר ככה. גברתי, מה שמך? לא להפריע. את יודעת שאמרת דברים, אני מניח שאנשים גם התקוממו ושתקו. 

<מירב הירש:>
כבודו, אבל אנחנו - - -

<נעמי מורביה:>
את גוזלת ממני את זכות הדיבור. 

<קריאות:>
- - -

<אילן אציל:>
זה לא נכה למס הכנסה. זה אישור למס הכנסה. 

<היו"ר מכלוף מיקי זוהר:>
אדוני, נסיים את הדיון ונבדוק את השקרים. עכשיו אנחנו צריכים לסיים את הדיון קודם. בבקשה.

<נעמי מורביה:>
נעמי מורביה, יושבת-ראש מטה המאבק בנכים. 

<אילן אציל:>
אתה מבין? יש נכה למס הכנסה ונכה לא למס הכנסה.

<היו"ר מכלוף מיקי זוהר:>
הבנתי. 

<משה בר:>
סליחה, לא הפרענו לך, אדוני. 

<היו"ר מכלוף מיקי זוהר:>
גברתי, בבקשה.

<נעמי מורביה:>
אני רוצה לדבר על נושא שעד עכשיו לא נגעו בו כאן בוועדה. נערה הייתי וגם זקנתי. ב-2002, אחרי השביתה הגדולה שבה הושג ההישג שנכה עובר עם הקצבה שלו לקצבת זקנה, נעשה עוול נוראי כי החליטו שזה רק מתאריך לידה מסוים, זאת אומרת שכבה שלמה של אנשים שהגיעו לגיל זקנה באותה שנה, לא קיבלו את תוספת הקח"ן, הם לא נכללו. הגשנו בג"ץ בנושא ובג"ץ אמר אז בזמנו שהוא לא יכול להתערב בחקיקה, אלה שיקולי המחוקק. 

אז אני מבקשת עכשיו להקדים תרופה למכה. אם ותהיה העלאה, ואני רוצה להאמין שאתם תעלו - - 
<היו"ר מכלוף מיקי זוהר:>
בעזרת השם, תהיה.

<נעמי מורביה:>
- - מתאים לי להאמין כי אנחנו באמת קצת עייפנו מהפגנות. לא שנפסיק אותן אם לא תעלו, אבל עייפנו.

<היו"ר מכלוף מיקי זוהר:>
בצדק.

<נעמי מורביה:>
לא מתאים לנו.

<היו"ר מכלוף מיקי זוהר:>
בצדק.

<נעמי מורביה:>
התוספת אמורה להינתן על הקח"ן, לא על בסיס הקצבה. משרד האוצר עובד על המחוקק בעיניים. אם הקצבה, התוספת, תינתן לקח"ן בלבד, עוד פעם, כל אותם אלה שלא מקבלים קצבת נכות לא יהיו זכאים לתוספת בכלל, שזה אומר אנשים עם תיוג פסיכיאטרי, זה אומר אנשים עם תיוג מנטלי, זה אומר כל אלה שמגיעים לקצבת זקנה ובדיוק או-טו-טו, עברו כשבועיים, הם כבר לא יקבלו את התוספת וזה עלול לגרור ולהביא למצב שאלפי אנשים יישארו עם הקצבה המצומקת והמצ'וקמקת, ברשותך, ולא עשינו כלום. 
צריך לתת את הדעת שהתוספת צריכה להינתן לבסיס הקצבה, לא לקח"ן, ואם היא ניתנת לקח"ן, לפתוח את הקח"ן לכלל מקבלי קצבת הנכות, אחת ולתמיד. לא ייתכן, זו אפליה שבנויה ומוטמעת בתוך החוק בין נכה לנכה, ואנחנו בשנת 2017 לא מוכנים לקבל את זה.
<היו"ר מכלוף מיקי זוהר:>
אינפורמציה חשובה, אני אבדוק אותה. אדוני, בבקשה. 

<קריאה:>
ויש חוק שוויון זכויות. 

<שלומי מולכו:>
קודם כול, אני רוצה לתקן את לשון הדיבור של אדוני. אמרת, נכה מרוויח קצבה. נכה נפל לקצבה. שזה יהיה בינינו מסודר.
<היו"ר מכלוף מיקי זוהר:>
מקובל. 

<שלומי מולכו:>

אני חושב שאני אחד הצעירים שנמצא פה כנכה. 
<היו"ר מכלוף מיקי זוהר:>
אפשר גם להגדיר "זכאי".

<שלומי מולכו:>
זכאי. אוקיי. אני אחד הצעירים פה. אני לא נכנס לסיפור האישי, זה לא צריך לעניין אף אחד ואני לוקח את שלי הביתה, אבל יש מעל 200,000 נכים, 238,000 נכים, שלצערם הגדול מתוכם 190,000 מוגדרים כנכי אי כושר עבודה, מאה אחוז. 
לא כל הנכים זכאים לקצבת נכות, זאת אומרת אתה יכול להיות נכה במדינת ישראל אבל לא תהיה זכאי לקצבה כי הקצבה נגזרת מהיכולת שלך להתפרנס.

יש אנשים, צעירים וגם מבוגרים יותר, שנפלו לנכות, היא שיבשה להם את כל החיים, עצרה אותם לתקופה מסוימת או השביתה אותם לגמרי אבל הם לא הצליחו להגיע לדרגת אי הכושר שהיא המינימלית, 60%, נכון? הם הגיעו ל-54%. אני אישית, החזיקו אותי על 74% אי כושר עבודה במשך ארבע שנים כי ב-74% זה קצבה מאוד נמוכה, ב-75% אתה מקבל את כל ה-2,342 שקלים, הייתי צריך ממש לפנות מקום בבנק כדי להפקיד את הכסף. 
העניין הוא שההגדרה הבסיסית שאתה בכלל יכול לקבל קצבה, היא בנויה משני פרמטרים: הפרמטר הרפואי, שאתה כל הזמן נבדק לפניו קודם כול, ורק אחר כך הפרמטר של אי כושר העבודה. 

אנחנו בין המדינות היחידות בעולם – אני חושב שאנחנו היחידים – שבכלל יש הפרדה בנושא, כי נכה הוא נכה. אם לי יש 83% נכות רפואית ונגזר מזה 74% אי כושר עבודה או 100% אי כושר עבודה, זה לא מקטין לי את הנכות הרפואית ל-60% או ל-40% , זה לא הופך אותי להיות בריא פתאום. 
יש נכים שהם חס וחלילה, עוד פעם, בעיקר המחלות הבעייתיות כמו סרטן שזה משהו בר חלוף, כמו שחשבו שאני פעם אקום ואלך ואני לצערי לא, הם לא מקבלים את זה. הם מקבלים את זה בצורה זמנית ואחוזי הנכות הרפואיים הם יותר דומיננטיים אצלם מאי כושר העבודה כי כביכול אי כושר העבודה אצלם הוא זמני. 
הבסיס הזה של החישוב הולך קדימה גם לקטע של הזקנה, ואז כשאתה מגיע לזקנה אתה שוב נלחם את אותה מלחמה.
<היו"ר מכלוף מיקי זוהר:>
קודם כול, אני מתנגד באופן נחרץ לשרירות לב של הגופים הרגולטוריים שבודקים את הסוגיות.

<שלומי מולכו:>
זה חוק. מיקי, זה חוק. הם עובדים לפי חוק. להם אי אפשר לבוא בטענות. 

<היו"ר מכלוף מיקי זוהר:>
תכף נדבר על החוק. 
<שלומי מולכו:>
ספר הליקויים. סליחה.

<היו"ר מכלוף מיקי זוהר:>
דיברתי בשלב ראשון על שרירות הלב שלהם, שיש לפעמים אנחנו יודעים שרירות לב בולטת, לצד הנושא החקיקתי. אני לא בחנתי את הסוגיה של החוק אבל מהות החוק היא לעודד אנשים שכן מסוגלים לעבוד, ללכת לעבוד.

<קריאה:>
ודאי. 

<היו"ר מכלוף מיקי זוהר:>
מה בעצם המטרה? המטרה היא שאדם שיש לו נכות קטנה יחסית, כן יצא לעבודה. אגב, אם תשאל אותי, כל מי שמסוגל לצאת לעבודה, טוב שיצא לעבודה. זה בריא בכל הפרמטרים. 

<שלומי מולכו:>
אתה צודק. אני עוצר אותך שנייה.

<היו"ר מכלוף מיקי זוהר:>
נפשית, פיזית, בכל הפרמטרים.

<שלומי מולכו:>
צודק. עם ספר הליקויים. מיקי, אני עוצר אותך רק לדבר מאוד חשוב. 

<אילן גילאון (מרצ):>
בגלל זה, ועדת לרון היא בעייתית פה כי מה היא עושה? היא אומרת לך דבר אחד כזה. אני הולך לעבוד, אבל אם אני מרוויח יותר מדי אני מפסיד את הקצבה. או אני עובד בשחור או שאני יושב בבית. 

<היו"ר מכלוף מיקי זוהר:>
על הנושא הזה דרך אגב הוועדה אמרה את דברה, שאנחנו רוצים לבטל את העניין של הפסקת הקצבה לאנשים שעובדים ולאפשר להם לעבוד בשכר משמעותי.
<אילן גילאון (מרצ):>
כאן הטעות, בדיוק. תעודד אותו שיצא לעבוד, שירוויח ושישלם מסים. 
<היו"ר מכלוף מיקי זוהר:>
זה מה שאמרתי. 

<אילן גילאון (מרצ):>
שים לב, ועדת לרון היא בעיה. מדוע היא בעיה? כי היא לא מעודדת עבודה. 
<קריאות:>
- - -

<היו"ר מכלוף מיקי זוהר:>
אמרתי, מי שעובד זה מבורך, אסור לקחת ממנו שקל. 

<שלומי מולכו:>
מיקי, ספר הליקויים שמזכה אותך לנכות זה ספר ליקויים משנת 58'.

<היו"ר מכלוף מיקי זוהר:>
צריך לבדוק.

<שלומי מולכו:>
היום למשל, מחלה כמו שלי בכלל לא מוזכרת שם ואז מתחילים למצוא לך סעיפים שיתאימו. 

<היו"ר מכלוף מיקי זוהר:>
אדוני, בבקשה. 

<דן קדרון:>
תודה רבה, כבוד היושב-ראש, מנהלת הוועדה, מכובדי כולכם. קדרון דן, תנו יד לחירש, נכים למען נכים. השאלה היא פשוטה. נכה בגיל 40, נכה בגיל 60, למה צריכה להיות האפליה הזאת? שניהם נכים, שניהם סובלים, ופונים אלינו מלא אנשים. אני בן 40, אז מה? פונה אלינו עוד אחד בן 60, אז מה, אני יוצא מן הכלל? אותי זורקים בצד? מה, גם אני נכה, למה לא פותרים לנו את הבעיה? 
<היו"ר מכלוף מיקי זוהר:>
אני רק יכול לומר, בדרך כלל, אם ניקח את הנכות שהיא תהיה זהה וניתן אותה לאדם בגיל 40 או ניתן אותה לבן אדם בגיל 70, זה שיהיה בגיל 70 יהיה לו הרבה יותר קשה מאשר זה בן ה-40.

<דן קדרון:>
ודאי, כבוד היושב-ראש. 

<היו"ר מכלוף מיקי זוהר:>
זה שהוא התבגר לא מקל עליו בהתמודדות. ההיפך, זה רק מקשה עליו.
<דן קדרון:>
בוודאי. זה צריך להיות אחיד, לא צריכה להיות האפליה הזאת - -

<היו"ר מכלוף מיקי זוהר:>
אמת. שכנעת אותי.

<דן קדרון:>
- - כי הנכה, הוא כבר סבל מספיק. פעם הוא היה בריא והוא נהיה נכה, קיבל עונש.
<היו"ר מכלוף מיקי זוהר:>
שכנעת אותי.

<דן קדרון:>
וגם למשל, בהרבה מקומות שאני מסתובב תראו מה עושים לנכים בתחבורה הציבורית, כבוד היושב-ראש. זה ממש בלתי נסבל. אני הייתי בשבוע שעבר, צילמתי מקומות, 12 אוטובוסים לא עצרו לנכה עד שאני לא עצרתי אוטובוס, עצרתי את הדלת ואמרתי, עכשיו אתה תעלה את הנכה.

<היו"ר מכלוף מיקי זוהר:>
אדוני צריך לפנות ולהתלונן על הסוגיה הזאת.

<דן קדרון:>
אני בטוח שכבוד היושב-ראש - - -
<היו"ר מכלוף מיקי זוהר:>
זו סוגיה גרועה ביותר אם אכן קרתה. אדוני, בבקשה. 

<אשר רוכברגר:>
צהרים טובים לכבוד היושב-ראש. אשר רוכברגר, עמותת "נכה לא חצי בן אדם". כמובן שאנחנו תומכים בכל מה שייטיב עם כל הנכים, לא משנה איזה גילאים. אני רק רוצה להזכיר שכשתעלה קצבת הנכות צריך לזכור גם את אותם נכים קשישים שכבר בחרו להישאר בקצבה של הנכים, שהם לא יפסידו את הכסף, שזה יחול גם על אותם נכים קשישים שמקבלים היום קצבה בגובה של קצבת הנכות הנוכחית, שהם לא יישארו מאחור.

<היו"ר מכלוף מיקי זוהר:>
אוקיי, אדוני. בבקשה.

<משה יצחק שורצברגר:>
משה יצחק שורצברגר. בהמשך למה שהתחלתי, הבעיה היא בין אדם שהופך להיות נכה מתחת לגיל 67 ואדם שהופך להיות נכה מעל גיל 67, שביטוח לאומי אפילו לא בודק. אני הבנתי שמבחינת החוקים הוא בכלל לא בודק אם הבן אדם הזה זכאי לנכות, הוא לא מתחיל לבדוק את נושא הנכות. זה דבר ראשון.
<נעמי מורביה:>
כי הנכות זה אי כושר עבודה.

<נתי ביאליסטוק כהן:>
אין נכות. אין נכות, תבינו. השם קצבת נכות זה שם מטעה. 
<משה יצחק שורצברגר:>
אותו דבר, אותו יהודי פשוט מאוד לא מצליח לקבל את האישור הרשמי שהוא נכה בגלל שהחוק לא מאפשר.

<אילן אציל:>
לא, הם נתנו לי אישור, אבל הם אומרים שזה למשרד האוצר. קיבלתי ממשרד התחבורה גם אישור, אבל הם לא מכירים בי. הם שולטים על חברת החשמל, על המים ועל כל ההטבות האחרות. 

<משה יצחק שורצברגר:>
אז זאת בדיוק הנקודה, שהמחוקק צריך לשנות את המצב שבן אדם שאחרי גיל פרישה נאלץ להיות נכה, או גם מקרה של בן אדם שלא היה מודע לכך שהוא בעצם זכאי לנכות, שביטוח לאומי קודם כול יכיר בו, יעשה את הבדיקות, את הוועדה ואת הכול.
<מירב הירש:>
שתהיה הכרה באחוזי הנכות הרפואית שלו. למה אנשים שהפכו להיות נכים אחרי גיל זקנה, לא מקבלים אפילו לא תעודת נכה? למה זה מותנה בקבלת קצבת נכות - תעודת הנכה - או בקצבת השר"ם? למה זה רלוונטי? שיוציאו תעודת נכה, לפחות שיהיה מוכר.

<אילן אציל:>
הם הוציאו חדשה, שלא שווה כלום. 

<היו"ר מכלוף מיקי זוהר:>
תודה. חברים, מישהו עוד רוצה להתייחס?

<משה יצחק שורצברגר:>
הבעיה היא שלא בודקים אם יש לו את הנכות ואז יש את כל הדברים מסביב. זה חשמל, זה מים וכל זה. 

<היו"ר מכלוף מיקי זוהר:>
ברור. 

<משה יצחק שורצברגר:>
ודרך אגב, אדם שהיה נכה עם 74% לפני גיל הפרישה, והגיע לגיל פרישה, חברת החשמל לא נותנת לו את ההנחה. מדוע בדיוק ה-74% האלה? אני יודע את זה מידע אישי.

<היו"ר מכלוף מיקי זוהר:>
תודה, אדוני. ניר בריל מרכז את הוועדה בנושא רפורמת הנכים. אנא ממך, עדכון לגבי גובה קצבת הנכות, הטבות מס הנכים, מבחני כושר השתכרות, דיפרנציאליות בקצבות בהתאם לחומרת הנכות ורמות ההכנסה, השלכות ארוכות טווח של הצעדים המוצעים. אלה נושאים שאתם דנים עליהם בוועדה. אשמח לאיזשהו עדכון קצר לחברי הוועדה.

<קריאה:>
איזה ועדה זאת?

<היו"ר מכלוף מיקי זוהר:>
תספר גם קצת על הוועדה ואת תפקידך. 

<ניר בריל:>
ניר בריל, ראש תחום בכיר אסטרטגיה במועצה הלאומית לכלכלה, משרד ראש הממשלה. הוועדה היא בראשות אבי שמחון. לפני כחודש הוחלט על-ידי ראש הממשלה, שר האוצר ושר העבודה, הרווחה והשירותים החברתיים להקים את הוועדה הממשלתית. 

אנחנו עדיין בדיונים. לכן, לגבי תוכן אני מתנצל, אני לא יכול לעדכן כי אין עדיין עדכון. אני מבין את הקושי, אני מבין שיש פה עיכובים, כשהוטל עלינו כבר הייתה ציפייה אבל זה לא משהו שהיה תלוי בנו ואנחנו כן עושים את כל המאמץ כדי לסיים בתקופה הקרובה. אני מבין שיש פה הרבה צורך ורצון כדי לקדם את המהלך.

<נעמי מורביה:>
מחר אתם לא מוסרים את ההמלצות?

<קריאה:>
מחר זה התאריך שהוא היה אמור לתת לפחות את המסקנות הראשוניות. כך הוא התחייב. 
<ניר בריל:>
אני לא יכול להגיד. מחר לא נראה לי, אבל בתקופה הקרובה.
<היו"ר מכלוף מיקי זוהר:>
אדוני, ברשותך תעביר מסר לחברי הוועדה שאנחנו מצפים מהם לסיים את עבודתם מהר, ועד שהם יסיימו את עבודתם מהר, כשיגיעו לוועדת הכספים, העברות תקציביות למשרדי ממשלה, הן לא יתקדמו עד שהם יסיימו את עבודתם מהר. בסדר? בבקשה.

<בועז אחד העם:>
תודה. כבוד חבר הכנסת מיכאל זוהר, אני בועז אחד העם מהמרכז הישראלי ללימודי חירשות, אני אציג כמה נקודות קצרות. אחת באופן כללי כדי להסביר.

קודם כול, אני מאוד שמח שאתה דוגל בתפיסת הרצף. תפיסת הרצף זה רצף הצרכים של האדם לכל אורך חייו. אני רוצה להסביר למה זה לא קורה. מכיוון שיש גישות שונות למערכות. הגישה השונה, היא מתייחסת לכך שיש למדוד אדם לפי התרומה שלו. זו הסוגיה שקשורה לכושר העבודה. כאשר אדם עובד, הוא תורם. ככל שהוא בגיל העבודה והיכולת שלו לתרום, אז הוא גם מקבל לפי היחס הזה.

ולכן, אם הוא איננו עובד, הוא איננו אמור לקבל. זה בניגוד לתפיסה האוניברסלית, שאומרת שיש לך זכות אוניברסלית, בלי שום קשר למידת התרומה שעשית או ביצעת, ולכן הצרכים. 

אז אני אומר, חלק מההבנה והיכולת לפתור את הבעיה היא להבין שיש פה גישות שונות כתוצאה מההתפתחות של המדינה מקום המדינה, ולכן אם נעבוד על זה להבין איפה המחסומים והמכשולים כתוצאה מהתפיסות השונות, גם נוכל לפתור את זה כי כשאחד מדבר בשפה אחת והשני מדבר בשפה אחרת, לא נוכל לפתור את זה. 
לגבי סוגיות נוספות, אני מאוד מקווה שהוועדה הזאת בראשותך תקדם ותציע פתרונות בשיתוף פעולה כי מה שחשוב, שנעמי וגורמים אחרים יהיו שותפים, חלק מהתהליך של הצעת החוק והתקנות כי התקופה עכשיו היא מאוד קריטית. אם בעבר הקשישים, הנכים, היו יכולים להסתמך על משפחותיהם, היום אנחנו יותר ויותר נעים לכיוון עידן שהאפשרות הזאת פוחתת ופוחתת – גם בשל משבר הדיור, גם בשל משברים אחרים ושינויים, התפרקות התא המשפחתי בצורותיו. היום הילדים גרים רחוק מההורים, זאת אומרת התקופה משתנה והצרכים הכלליים החברתיים משתנים. אנחנו חייבים את הפתרונות היום כי זה הולך להשפיע יותר ויותר.
רציתי לתת דוגמאות של אנשים עם מוגבלויות שהזכויות שלהם נפגמות לאחר גיל הפרישה, למשל חירשים. חירשים זכאים רק ל-25% מחלק מהסיוע שמקבלים לאחר גיל הפרישה אבל זה בניגוד לצרכים שלהם. הצרכים שלהם לאחר גיל הפרישה גדלים, ולכן הקיזוז הזה והקיצוץ הזה בעצם פוגע בהם בצורה מאוד קשה, וזה בנוסף לאותם אנשים שהדיון נגע בהם, שהנכות שלהם נקראת לאחר גיל הפרישה ואז הם יוצאים מופסדים לחלוטין. צריך לתת על כך את הדין. הרי כל הדיון התחיל מהשוואת הזכויות של אנשים לפני ואחרי.
אני רוצה לומר דבר נוסף, שכן, חשוב מאוד, כמו שציינת את הדברים מסביב, ההטבות. כן, לא חייבים כל הזמן לחשוב על השוואת התוצאות. אפשר לדבר גם על הזדמנויות, על דברים אחרים, סובסידיות ושיטות אחרות. אני מאוד שמח שאתה בא ואנחנו יכולים לחשוב על פתרונות יותר כוללניים מאשר רק קצבאות. יש דברים אחרים, אם זה מים וחשמל וכו', אבל מאוד חשוב שהמאמצים האלה יהיו גם בשיתוף פעולה עם הארגונים כדי שנוכל להראות איפה הנקודה. למשל אצל החירשים החליטו בתקנה – רק מי שהתחרש עד גיל שלוש.

<היו"ר מכלוף מיקי זוהר:>
תודה, אדוני. יש פה מישהו מהמשמר החברתי? אתה זה שמצייץ בטוויטר?
<יוסי עמרם:>
לפעמים. 

<היו"ר מכלוף מיקי זוהר:>
ראיתי איזשהו ציוץ עכשיו בטוויטר, שציינתם שאני מבולבל. באמת, מישהו מחברי הוועדה התרשם שאני מבולבל?

<יוסי עמרם:>
אני לא כתבתי, לא נגעתי בטלפון בכלל. יש לי דברים שאני רוצה לומר עכשיו. 
<היו"ר מכלוף מיקי זוהר:>
אתה שייך לגוף של המשמר החברתי?

<יוסי עמרם:>
אני נציג המשמר החברתי כאן. 

<היו"ר מכלוף מיקי זוהר:>
זה שמצייץ בטוויטר כל הזמן?

<קריאה:>
אנחנו כולנו מצייצים בטוויטר.

<היו"ר מכלוף מיקי זוהר:>
לא, לא. המשמר החברתי, זה שיש לו אתר פייסבוק. 

<יוסי עמרם:>
כן, אנחנו מצייצים בטוויטר - - -
<היו"ר מכלוף מיקי זוהר:>
אז אתם לא תורשו לדבר בדיון. 

<אילן גילאון (מרצ):>
למה?

<היו"ר מכלוף מיקי זוהר:>
למה? כי אתם גוף שכל המטרה שלו היא לא לקדם אג'נדות חברתיות - -

<אילן גילאון (מרצ):>
אתה לא מוכן לתת לו לדבר בגלל שהוא צייץ עליך?
<היו"ר מכלוף מיקי זוהר:>
- - אלא לפגוע בשלטון הימין ובשלטון ראש הממשלה. אתם לא מורשים לדבר בדיון. 

<יוסי עמרם:>
סליחה, אדוני - - -

<היו"ר מכלוף מיקי זוהר:>
תודה רבה, אדוני.

<אילן גילאון (מרצ):>
- - -

<קריאות:>
- - - 

<היו"ר מכלוף מיקי זוהר:>
זאת זכותי הגדולה ביותר לעשות את זה.

<אילן גילאון (מרצ):>
סליחה, אתה רוצה לסתום לו את הפה - - -

<יוסי עמרם:>
בסדר, אבל זכותך - - -

<אילן גילאון (מרצ):>
זה מתאים בדיוק לכל התוכנית שלכם - - -

<יוסי עמרם:>
- - -

<היו"ר מכלוף מיקי זוהר:>
אדוני, אתה לא פועל למען נושאים חברתיים.

<יוסי עמרם:>
אנחנו ארגון חברתי.
<היו"ר מכלוף מיקי זוהר:>
אתה פועל ממניעים פוליטיים. 

<יוסי עמרם:>
חלילה וחס.

<אילן גילאון (מרצ):>
אתה מונע ממנו. אתה לא מתבייש, תגיד לי?

<היו"ר מכלוף מיקי זוהר:>
זו עמדתי.

<אילן גילאון (מרצ):>
מונע ממנו לדבר כי הוא מבקר אותך?

<היו"ר מכלוף מיקי זוהר:>
תודה רבה, אדוני. 

<יוסי עמרם:>
אנחנו ארגון חברתי שדואג לטובת המדינה - - -

<אילן גילאון (מרצ):>
איפה אתה חי?

<היו"ר מכלוף מיקי זוהר:>
תגיד לי, אני עושה פה דיון ענייני ורציני, והוא יטען נגדי שאני מבולבל?
<אילן גילאון (מרצ):>
אתה מונע ממנו כי הוא צייץ בטינדר? אתה לא מתבייש?
<היו"ר מכלוף מיקי זוהר:>
טינדר לא, אני לא הולך לטינדר. אני מדבר על הטוויטר.

<אילן גילאון (מרצ):>
בזה אתה עוסק? 

<היו"ר מכלוף מיקי זוהר:>
טינדר זה לא המקום שאני נמצא בו. 

<קריאה:>
מיקי, הוא אומר שזה לא הוא. 

<היו"ר מכלוף מיקי זוהר:>
תגידו לי, איזו מין התנהגות זאת. 

<אילן גילאון (מרצ):>
ואם זה הוא, אז מה. 

<קריאות:>
- - -

<היו"ר מכלוף מיקי זוהר:>
זה נושא כל כך ממלכתי וכל כך חשוב למדינת ישראל ולציבור במדינת ישראל, שלעשות גם מזה פופוליזם זול?

<אילן גילאון (מרצ):>
אתה לא נותן לו לדבר כי הוא צייץ בטוויטר.

<היו"ר מכלוף מיקי זוהר:>
זה ברור שהם מאנשי מרצ אבל עדיין, עם כל הכבוד.

<אילן גילאון (מרצ):>
אתה לא נותן לו לדבר?

<היו"ר מכלוף מיקי זוהר:>
בעיני זה ביזיון. ביזיון של הדיון, ביזיון של המהות.
<אילן גילאון (מרצ):>
התחילו לכתוב עליך בוויז, לא בטוויטר.

<היו"ר מכלוף מיקי זוהר:>
הביזיון של המהות של הדיון הזה זה לפגוע בערכים של הדיון הזה. דיון כל כך חשוב, כל כך רציני, למען אזרחים שצריכים את העזרה וללכת לדבר שטויות כל היום בטוויטר. תגידו לי, אתם רציניים?

<יוסי עמרם:>
אז עכשיו אני אומר לך. הנה עכשיו אני מצייץ לטוויטר את דבריך שאתה מונע ממני את הזכות הדמוקרטית והחברתית לדבר.

<היו"ר מכלוף מיקי זוהר:>
תצייץ. תצייץ. אדוני לא מייצג את החברה הישראלית. 
<יוסי עמרם:>
אני כן מייצג.

<היו"ר מכלוף מיקי זוהר:>
אדוני מייצג אג'נדות פוליטיות. 

<אילן גילאון (מרצ):>
אתה דמוקרט גדול, אתה.

<היו"ר מכלוף מיקי זוהר:>
שמאלניות.

<יוסי עמרם:>
שמאלניות?

<היו"ר מכלוף מיקי זוהר:>
כן. 

<יוסי עמרם:>
תראה את תעודת הזהות שלי, אדוני, תסתכל על הראש שלי.

<היו"ר מכלוף מיקי זוהר:>
זה לא תעודת זהות. 

<יוסי עמרם:>
כן, זו תעודת זהות שלי. אני יהודי וציוני - - -
<אילן גילאון (מרצ):>
אתה לא צריך להוכיח לו כלום. 

<יוסי עמרם:>
תודה רבה, אדוני - - -
<היו"ר מכלוף מיקי זוהר:>
המשמר החברתי. הנה קבל עם ועולם. כל מי שיושב פה סביב השולחן זה אנשים רציניים שפועלים למען נושאים חברתיים. המשמר החברתי זה גוף עם עמדות שמאל, נקודה. זו עמדתי. 
<קריאות:>
- - -

<יוסי עמרם:>
אנחנו דואגים לטובת המדינה - - -

<היו"ר מכלוף מיקי זוהר:>
שלא דואגים לטובת המדינה, שרוצים רק לפגוע בשלטון הימין. זה התפקיד שלכם.

<יוסי עמרם:>
אני איש מערכת הביטחון - - -
<היו"ר מכלוף מיקי זוהר:>
זו עמדתי, ואני אגיד את זה פעם אחר פעם. אדוני, בבקשה. נחזור לדיון רציני. אדוני מתבקש לא להפריע לדיון. 
<יוסי עמרם:>
אני לא מפריע לך אבל - - -

<היו"ר מכלוף מיקי זוהר:>
אבקש להפסיק לדבר באמצע הדיון. 

<אילן גילאון (מרצ):>
תודה רבה על הדיון - - -

<היו"ר מכלוף מיקי זוהר:>
אתה מפריע לי לדיון. הנה, תלך עם חבר שלך למרצ, בבקשה. תלך אתו ביחד. 
<אילן גילאון (מרצ):>
בן אדם צייץ בטוויטר. זה רציני? - - -
<היו"ר מכלוף מיקי זוהר:>
זה לא רציני. זה פוגע בכבוד של הדיון הזה, נקודה. זה דיון רציני וענייני. אני לא אאפשר את זה. בבקשה. 
<קריאות:>
- - -

<היו"ר מכלוף מיקי זוהר:>
הם תומכים במרצ, זה בסדר. 

<אילן גילאון (מרצ):>
תפסיק לבלבל את הראש - - -

<היו"ר מכלוף מיקי זוהר:>
אני קורא אותך פעם ראשונה. 

<אילן גילאון (מרצ):>
תוציא אותי. אתה לא נותן לבן אדם לדבר כי הוא צייץ - - 

<היו"ר מכלוף מיקי זוהר:>
אני קורא אותך לסדר פעם ראשונה.

<אילן גילאון (מרצ):>
- - ואתה קורא לעצמך רציני? 

<היו"ר מכלוף מיקי זוהר:>
אני קורא אותך לסדר פעם שנייה.

<אילן גילאון (מרצ):>
אתה ראש ועדה. תקרא לי פעם - - -
<היו"ר מכלוף מיקי זוהר:>
אני קורא אותך לסדר פעם שלישית. צא החוצה. 

<אילן גילאון (מרצ):>
בסדר גמור. תכתוב. אני אודיע לוועדת האתיקה איך אתה מתנהג. 
<היו"ר מכלוף מיקי זוהר:>
אין שום בעיה.

<אילן גילאון (מרצ):>
בן אדם צייץ בטוויטר - -

<היו"ר מכלוף מיקי זוהר:>
הייה שלום. 

<אילן גילאון (מרצ):>
- - אז אין לו זכות לדבר - - -
<היו"ר מכלוף מיקי זוהר:>
הייה שלום. תקרא מה הוא צייץ. את מה שאתה מסמס לו. קדימה, להתראות. 
<אילן גילאון (מרצ):>
לא להתראות.

<היו"ר מכלוף מיקי זוהר:>
את מה שאתה מסמס לו.

<אילן גילאון (מרצ):>
מה אמרת? תגיד לי, אתה רוצה גם שאני אאשים אותך בהוצאת דיבה? אתה רוצה שאני אאשים אותך בהוצאת דיבה?
<היו"ר מכלוף מיקי זוהר:>
אדוני, צא החוצה בבקשה, אתה מפריע לדיון הרציני הזה.

<אילן גילאון (מרצ):>
מה אמרת? שאני צייצתי לו?

<היו"ר מכלוף מיקי זוהר:>
כן.

<אילן גילאון (מרצ):>
בוא תראה לי איפה. אני אצא, אני יודע לצאת לבד ואני לא צריך עזרה. 
<היו"ר מכלוף מיקי זוהר:>
אדוני, בבקשה. 

<יוסי עמרם:>
הוא לא צייץ לי, לא כתב דבר. 

<קריאה:>
- - -

<היו"ר מכלוף מיקי זוהר:>
של מישהו אחר, מה זה משנה. הם עובדים הרי באותה קליקה. בבקשה.

<בועז אחד העם:>
רציתי לומר שההשתתפות שלנו חשובה - - -

<אילן גילאון (מרצ):>
דוגמה יפה מאוד. כל הכבוד לוועדה הזאת.

<היו"ר מכלוף מיקי זוהר:>
תודה. אל תבוא יותר, אתה לא מוזמן.

<בועז אחד העם:>
כי למשל התקנות קובעות שרק מי שהתחרש עד גיל שלוש זכאי לסיוע וכו'. שאלה מה קרה לגיל ארבע, חמש. אז אני אומר, ההשתתפות שלנו במשחקים האלה, מה שקורה שהזנב מכשכש את הכלב, ואנחנו מבקשים שנוכל לקחת חלק כי אחרת כל המטרות והכוונות הרציניות יתמסמסו. תודה רבה.
<היו"ר מכלוף מיקי זוהר:>
בהחלט, אנחנו תכף נדבר על זה. כשאני אזום את החקיקה הזאת כדי לתקן את העוול הזה, אנחנו נזמין את כל הארגונים הרלוונטיים, אלה שבאמת אכפת להם, אמיתי, מהסוגיה, ואנחנו גם נקדם את החקיקה הזאת ביחד כי הגיע הזמן לעשות את השינוי הזה. אדוני, בבקשה. 
<רועי רוטמן:>
שלום. רועי מארגון בקול, ארגון כבדי שמיעה ומתחרשים. התייחסת קודם להבדלים בין גיל 40 ל-70 ולקושי ולהתמודדות. בעצם אחד מכל שלושה אנשים מעל גיל 65, יש לו ירידה בשמיעה, כך שדווקא מעל גיל 65 שזה גיל הפרישה, אנשים מתמודדים ומתקשים, יש להם קשיים רבים יותר שנובעים מהגיל והם זקוקים ליותר אביזרים שיעזרו להם לשמוע, אביזרי עזר לשמיעה, אם זה מכשירי שמיעה וכו'.

בעצם מה שקורה מעל גיל הפרישה, ההחזרים האלה שהם מקבלים מקוצצים ב-75%. אם היית זכאי במכשירי שמיעה להחזרים על אביזרי עזר, הקצבה יורדת ב-75%. צריך לקחת בחשבון שאנשים שיש להם ירידה בשמיעה הרבה פעמים גם מתביישים להודות בזה ואנחנו מגיעים למצב שבעצם מערימים עליהם כמה קשיים. גם ללכת ולבקש את הסיוע ואת ההחזרים שמגיעים להם וגם מקצצים להם את זה, אז בכלל אנחנו פה מתייחסים באמת למצב שמקשה עליהם ויוצר להם קשיים נוספים.

<נעמי מורביה:>
תסבר את אוזני הוועדה כמה עולה מכשיר שמיעה.

<היו"ר מכלוף מיקי זוהר:>
אלפי שקלים.

<נעמי מורביה:>
לנכדה שלי יש, אז אני יודעת. 12,000 שקלים לאוזן אחת. 

<היו"ר מכלוף מיקי זוהר:>
הייתי מציע שמישהו מבין כל הארגונים הרבים והמכובדים שנמצאים כאן יחליט לקחת על עצמו את ארגון האינפורמציה הרלוונטית במסמך מסודר, שיעבירו לוועדה בטרם היא תגיש את הצעת החוק, שבו יהיו נקודות חשובות ומהותיות בכל מה שקשור למה שדנו פה היום. אולי את יושבת-הראש או מישהו אחר מטעמך, שייקח על עצמו את ארגון הנתונים, יעביר לפתחנו ואנחנו נקדם את זה בחקיקה וכך לדעתי גם צריך לפעול. בבקשה, הבא בתור.
<סעיד סעיד אגא:>
שמי סעיד אגא, באתי מעכו. יש לי בעיות עם הביטוח הלאומי כבר עשרות שנים. הגשתי, הייתי בוועדת הרווחה.
<היו"ר מכלוף מיקי זוהר:>
אני מתקן את עצמי. הוועדה לא מחוקקת אלא יושב-ראש הוועדה יכול לחוקק. 

<סעיד סעיד אגא:>
הייתי בוועדות, ועדת הרווחה בנושא הביטוח הלאומי עם המנכ"ל. אני משפחה שחיה על קצבת הבטחת הכנסה. בשנת 2008 אשתי קיבלה נכות מאה אחוז עד שנת 14'. אחר כך אני חליתי במחלת סרטן ובעזרת הילדים יצאתי מזה, ולאשתי אחר כך הורידו את הקצבה ממאה אחוז.

<היו"ר מכלוף מיקי זוהר:>
בגלל שהיא הגיעה לגיל פנסיה?

<סעיד סעיד אגא:>
לא. היא הייתה נכה. מחודש שלישי 2008 עד חודש עשירי 2014 היא קיבלה 100%. אחרי זה הורידו לה את ה-100% ל-65%. 

<היו"ר מכלוף מיקי זוהר:>
למה?

<סעיד סעיד אגא:>
לא יודע למה. אומרים הייתה טעות. שלחתי למנכ"ל, שלחתי לביטוח הלאומי. אני מתקשר, אומרים לי זה אצל המנכ"ל. נתנו תשובה. עכשיו היא מקבלת קצבה 1,561 ואני מקבל 3,200 שקל. אנחנו צריכים לשלם תרופות כמעט 500 שקל, צריכים לשלם שכר דירה לעמידר כמעט 1,000 שקל, בחודש הבא מעלים את השכירות. הייתי חולה בסרטן, ואם הילדים לא היו עוזרים לי לא יודע איך הייתי יוצא מזה. 
<היו"ר מכלוף מיקי זוהר:>
אדוני, אני אשמח שתעביר לי את הנתונים באופן אישי. 

<סעיד סעיד אגא:>
נתתי.

<היו"ר מכלוף מיקי זוהר:>
לא, במכתב מסודר. אני אפנה באופן אישי לפתור את הסוגיה.

<סעיד סעיד אגא:>
גם בפעם שעברה פניתי אליך, כשהיה דיון בפעם שעברה.

<היו"ר מכלוף מיקי זוהר:>
אני צריך מכתב. 

<אריאלה אהרון:>
עכשיו זה נמצא על שולחני, קיבלתי עכשיו. 

<סעיד סעיד אגא:>
היה לי מחלת מקצוע, היה לי 10%.

<היו"ר מכלוף מיקי זוהר:>
אדוני, המסר ברור. אני אסתכל על המכתב, אני אנסה לעזור לך, נקווה שנצליח. נעשה פנייה רשמית לגורמים הרלוונטיים - בביטוח לאומי אתה אומר.

<סעיד סעיד אגא:>
לא. מחלת מקצוע היה לי 10%.

<היו"ר מכלוף מיקי זוהר:>
אדוני, אבל הדיון היום לא עוסק בזה וזה לא אפשרי שאתה תעלה את הסוגיה פה במסגרת הדיון. 

<סעיד סעיד אגא:>
אבל אני גם זקן, אני חי מקצבת זקנה.

<היו"ר מכלוף מיקי זוהר:>
אני באופן אישי אקבל את המכתב ואטפל בו אישית, אבל לא במסגרת הדיון.

<סעיד סעיד אגא:>
הפרש בין ביטוח לאומי - - -

<היו"ר מכלוף מיקי זוהר:>
תודה רבה לך. 

<סעיד סעיד אגא:>
אני בא מעכו - - -
<היו"ר מכלוף מיקי זוהר:>
תודה רבה, אדוני. בבקשה.

<יצחק שמואלי:>
צהרים טובים לכל המשתתפים ויושב-ראש הוועדה, ברשותך. בהקשר למה שכמה מהחברים פה דיברו, יש איזשהו דבר קטן. אתה ציינת לגבי הקצבאות וכל מה שכרוך בזה, כרגע אני לא רוצה לדבר על זה.

כל הכבוד, תודה רבה על כל עיסוק, כל שינוי. כל שינוי שיהיה זה מבורך, לא משנה אופוזיציה, קואליציה, כולנו פה יד אחת. אני מדבר על דבר אחר, שקראת לזה בעצם הטבות נלוות, ואין להקל ראש בכך, אם מבחינת ארנונה או מים, כל אחד בהתאם לנכות ולזכאות שלו, מבלי לגרוע חס ושלום מאף אחד. 

יש עוד דבר אחד, על משקל – אם ניקח במירכאות "נכה לא חצי בן אדם", נכה זה לא רק כיסא גלגלים, ויש מכלול דברים מעבר לזה, כמו שאמרה הגברת לגבי מכשירי שמיעה. 

אני שואל שאלת תם. מדוע ולמה ומי צריך את זה, למסות בכל מס שהוא, את כל הציוד הנלווה? מי צריך ציוד סיעודי? זה אנשים חולים, קשישים, נכים, קטועים, אנשים שחיים – איך אומרים – מהיד לפה. כמו שאמרת, העניין של הטבות נלוות, אני באמת חושב, לעניות דעתי, לא יקרה כלום למדינה ובאמת לא יקרה כלום אם כל הציוד הסיעודי מסביב – כיסאות הגלגלים, מיטות סיעודיות, מכשירי שמיעה, כל הדברים שמעבר – המדינה פשוט מאוד תיתן את זה, לא שתיתן מתנה, לפחות לא תמסה את זה כי המיסוי פה פשוט מאוד קורע, שוחט. 
אני יכול להגיד לך על עצמי. אני לצורך העניין גם הצטרפתי למועדון חולי הסרטן לפני שמונה שנים. התיישבתי על הכיסא, נורמלי, הולך על שתיים, מהר מאוד אני יושב על הדבר הזה, והנכות שלי זה לא רק כיסא גלגלים, זה מעבר לזה. זה בצקות, אני צריך תחבושות לחץ שעולות 5,000–6,000 שקל. על מה ולמה? כורסת הרמה בגלל בעיית משקל שזה גם בגלל הנכות שלי, יש לי פגיעה אנושה באגן, אני צריך כורסת הרמה. מדוע ב"עמינח מדיק" 10,000 שקל, ואם אני הולך לקנות את זה בחו"ל או מייבא את זה בכל דרך, זה בסביבות 4,000 שקל? מה יקרה למדינה? או מיטות "פאולר" למשל, מיטה זוגית. במקרה עכשיו ב"יד שרה" ראיתי, השגנו לכם מחיר – 20,000 שקל, עוד בהנחה. מה יקרה למדינה, באמת אני שואל. עזוב כרגע את העניין של המאבק, הצודק והלגיטימי, השאלה של הקצבאות. 
<היו"ר מכלוף מיקי זוהר:>
מי משלם על הכיסא, אגב? 

<קריאות:>
- - -

<היו"ר מכלוף מיקי זוהר:>
מי משלם על הכיסא? 

<קריאה:>
כיסא הרמה זה הוא. הוא צריך לשלם. 

<היו"ר מכלוף מיקי זוהר:>
כיסא הרמה, מי משלם?

<יצחק שמואלי:>
כורסת הרמה, אני שילמתי. 
<היו"ר מכלוף מיקי זוהר:>
מלא. 

<אילן אציל:>
לקלנועית צריך גם רישיון ממשרד התחבורה.

<יצחק שמואלי:>
אני שדרגתי. 

<אילן אציל:>
קלנועית צריכה היתר ממשרד התחבורה, שדורש את מכון התקנים שעולה 25,000 שקל. 

<היו"ר מכלוף מיקי זוהר:>
מאה אחוז.

<יצחק שמואלי:>
ברשותך, אני מסיים, אני לא רוצה לגזול את הזמן של אחרים. יש נכים מורכבים יותר, מורכבים פחות. לצורך העניין, הכיסא שלי – ומכירים אותי פה לא מעט אנשים – לקח לי יותר משנתיים. בעזרתו של האדון אבי, בדרך לא דרך הגעתי עד לשרת הבריאות בזמנו, לגברת גרמן, אישרו לי כיסא למידות שלי, לגודל שלי ולצרכים שלי. זה כל מיני פונקציות שמשרד הבריאות כן מכיר, לא מכיר, לא בסל, כן בסל. אני הוצאתי מכספי עוד 20,000 שקל כדי לשדרג כיסא גלגלים.

<היו"ר מכלוף מיקי זוהר:>
תודה, אדוני.

<יצחק שמואלי:>
למה?

<היו"ר מכלוף מיקי זוהר:>
שאלה מצוינת. נבדוק את זה. אדוני, אחרון הדוברים.

<נתי ביאליסטוק כהן:>
אגב, זה קשור להטבות הנוספות שאמרת. זה קריעת ים סוף. 

<אברהם סלומה:>
שמי אבי סלומה, יושב-ראש ארגון אנשי"ם, ארגון נכי שיתוק מוחין. אני בעצמי נכה שיתוק מוחין, כבד שמיעה, כבד ראייה, כבד דיבור, חולה סרטן וכל הצרות. 
<היו"ר מכלוף מיקי זוהר:>
רק בריאות.

<אברהם סלומה:>
את תיבת פנדורה אני פתחתי. 

<היו"ר מכלוף מיקי זוהר:>
תהיה בריא. 

<אברהם סלומה:>
אשתי נכה מאה אחוז, אפילו שהגיעה לגיל זקנה לא קיבלה קצבת נכות, לא זכאית.

<היו"ר מכלוף מיקי זוהר:>
בגלל שהגיעה לגיל.

<אברהם סלומה:>
לא קיבלה קצבת נכות.

<קריאה:>
היא לא דרשה.

<נעמי מורביה:>
היא עבדה, אז היא לא הייתה זכאית לקצבת נכות. 

<אברהם סלומה:>
נכה מאה אחוז, אינה זכאית לנכות בגלל שהיא עבדה. מדוע מתנים את הקצבה לאדם? בלי שום קשר אם הוא עובד או לא עובד.
<היו"ר מכלוף מיקי זוהר:>
דיברנו על זה כרגע. 

<אברהם סלומה:>
דבר נוסף, התוספת שאנחנו אמורים לקבל – הנכים, הקשישים – למה אנחנו מבקשים מעבר, קצבת המינימום לשכר המינימום? אדם רגיל שנשרפת לו נורה, הוא לוקח סולם, עולה, מחליף נורה. כמה עולה נורה? 15 שקלים? לנו עולה 250 שקל – לא בגלל נורה, בגלל בעל המקצוע. 

<היו"ר מכלוף מיקי זוהר:>
צריכים להביא בעל מקצוע. הבנתי. טיעון חשוב שצריך לבחון אותו. 
<אברהם סלומה:>
תודה רבה על ההקשבה.

<היו"ר מכלוף מיקי זוהר:>
תודה רבה, אדוני. הוועדה קובעת כי חקיקה כיום שקובעת שזכויות נכים ניתנות רק לאדם בגיל העבודה ולא לאדם שהפך לנכה לאחר גיל פרישה, יוצרת אפליה וחוסר שוויון. 

זאת ועוד. אדם שהפך לנכה לאחר גיל פרישה לא יקבל קצבת ניידות ולא תהיה לו זכות לקצבת נכות, לרבות הטבות והקלות שמקבלים נכים, כגון: תעודת נכה, תרופות, טופס 17, הנחות בארנונה, חשמל, מים, בזק ועוד, הטבות אותן מקבל רק מי שהוכר כנכה בגיל העבודה.
הוועדה קובעת כי יש לקבוע קריטריונים זהים לכל אדם נכה בהתאם למצבו, ללא שום קשר לגילו. הוועדה תפעל לשינוי חקיקה בנושא הזה, בראשותי, באמצעות חקיקה שאני אגיש, ותפעל לקידום הסוגיה מול משרדי הממשלה.

הוועדה רשמה לפניה שהמוסד לביטוח לאומי תומך בשוויון מוחלט לכלל הנכים, ללא קשר לגילם ובטענה כי אדם בגיל זקנה חשוף יותר למחלות ויכול להפוך לנכה גם לאחר גיל הפרישה, ומצפה מהביטוח הלאומי לתמוך בהצעת החוק לכשתוגש, בעזרת השם. 

הוועדה תפנה בסוגיה זו לראש הממשלה, לשר האוצר ולמנכ"ל הביטוח הלאומי על מנת להביא פתרון סופי לסוגיה. 

תודה רבה, הישיבה נעולה.

<הישיבה ננעלה בשעה 14:00.>

